(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΚΗ΄

Τετάρτη, 20 Νοεμβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν φοιτήτριες και φοιτητές και συνοδοί από το Western Washington University και μαθήτριες και μαθητές και συνοδοί εκπαιδευτικοί από το Δημοτικό Σχολείο Σολομού Κορινθίας , σελ.
3. Ανακοινώνεται η κατάθεση του Κρατικού Προϋπολογισμού οικονομικού έτους 2025 από τον Υπουργό Εθνικής Οικονομίας και Οικονομικών κ. Κωνσταντίνο Χατζηδάκη, σελ.
4. Ανακοινώνεται ότι ο Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης με την από 20 Νοεμβρίου 2024 επιστολή του προς τον Πρόεδρο της Βουλής ενημερώνει το Σώμα ότι ο Βουλευτής Μεσσηνίας κ. Αντώνης Σαμαράς τίθεται εκτός Κοινοβουλευτικής Ομάδας της Νέας Δημοκρατίας. , σελ.
5. Επί διαδικαστικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
1. Κατάθεση Εκθέσεως Διαρκούς Επιτροπής: Η Διαρκής Επιτροπή Μορφωτικών Υποθέσεων καταθέτει την Έκθεσή της στο σχέδιο νόμου του Υπουργείου Πολιτισμού «Κύρωση της Συμφωνίας Πολιτιστικής συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Κυπριακής Δημοκρατίας στον τομέα του πολιτισμού»., σελ.
2. Κατάθεση σχεδίου νόμου: Οι Υπουργοί Υγείας, Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Προστασίας του Πολίτη, Υποδομών και Μεταφορών, Ανάπτυξης, Εργασίας και Κοινωνικής Ασφάλισης, Κοινωνικής Συνοχής και Οικογένειας, Ναυτιλίας και Νησιωτικής Πολιτικής, Ψηφιακής Διακυβέρνησης, Κλιματικής Κρίσης και Πολιτικής Προστασίας, Επικρατείας, οι Αναπληρωτές Υπουργοί Εθνικής Οικονομίας και Οικονομικών και Υγείας, καθώς και ο Υφυπουργός στον Πρωθυπουργό στις 19/11/2024 κατέθεσαν σχέδιο νόμου: «Ρυθμίσεις για την ενίσχυση του Εθνικού Συστήματος Υγείας και την παρακολούθηση και αξιολόγηση της φαρμακευτικής δαπάνης»., σελ.
3. Μόνη συζήτηση και ψήφιση επί της αρχής των άρθρων και του συνόλου του σχεδίου νόμου του Υπουργείου Πολιτισμού: «Κύρωση της Συμφωνίας Πολιτιστικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Κυπριακής Δημοκρατίας στον τομέα του πολιτισμού». , σελ.

ΠΡΟΕΔΡΕΥΩΝ

ΓΕΩΡΓΑΝΤΑΣ Γ. , σελ.

ΤΑΣΟΥΛΑΣ Κ. , σελ..

ΟΜΙΛΗΤΕΣ

Α. Επί της κατάθεσης του Κρατικού Προϋπολογισμού:

 **Βουλευτές - Υπουργοί**

 ΤΑΣΟΥΛΑΣ Κ. , σελ.
 ΧΑΤΖΗΔΑΚΗΣ Κ. , σελ.

Β. Επί διαδικαστικού θέματος:

 **Βουλευτές - Υπουργοί**

 ΓΕΩΡΓΑΝΤΑΣ Γ. , σελ.
 ΤΑΣΟΥΛΑΣ Κ. , σελ.

Γ. Επί του σχεδίου νόμου του Υπουργείου Πολιτισμού:

 **Βουλευτές - Υπουργοί**

 ΑΝΑΓΝΩΣΤΟΠΟΥΛΟΥ Α. , σελ.
 ΑΣΗΜΑΚΟΠΟΥΛΟΥ Σ. , σελ.
 ΒΕΛΟΠΟΥΛΟΣ Κ. , σελ.
 ΒΟΡΥΛΛΑΣ Α. , σελ.
 ΓΙΟΓΙΑΚΑΣ Β. , σελ.
 ΓΡΗΓΟΡΑΚΟΥ Π. , σελ.
 ΔΕΛΗΣ Ι. , σελ.
 ΕΥΘΥΜΙΟΥ Ά. , σελ.
 ΗΛΙΟΠΟΥΛΟΣ Α. , σελ.
 ΚΑΡΑΝΑΣΤΑΣΗΣ Α. , σελ.
 ΚΟΝΤΗΣ Ι. , σελ.
 ΚΟΥΛΚΟΥΔΙΝΑΣ Σ. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΜΑΝΤΖΟΣ Δ. , σελ.
 ΜΕΪΚΟΠΟΥΛΟΣ Α. , σελ.
 ΤΣΙΡΩΝΗΣ Σ. , σελ.
 ΦΩΤΗΛΑΣ Ι. , σελ.
 ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΚΗ**΄**

Τετάρτη 20 Νοεμβρίου 2024

Αθήνα, σήμερα στις 20 Νοεμβρίου 2024, ημέρα Τετάρτη και ώρα 10.07΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΓΕΩΡΓΑΝΤΑ**.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, καλημέρα. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 19-11-2024 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΚΖ΄ συνεδριάσεώς του, της Τρίτης 19 Νοεμβρίου 2024, σε ό,τι αφορά την ψήφιση στο σύνολο του σχεδίου νόμου: «Κύρωση της από 7.11.2024 Σύμβασης Τροποποίησης της από 26.7.2018 Σύμβασης Δωρεάς μεταξύ του Ελληνικού Δημοσίου, του Κοινωφελούς Ιδρύματος με την επωνυμία Κοινωφελές Ίδρυμα «ΑΛΕΞΑΝΔΡΟΣ Σ. ΩΝΑΣΗΣ» (ALEXANDER S. ONASSIS PUBLIC BENEFIT FOUNDATION), του νομικού προσώπου ιδιωτικού δικαίου με την επωνυμία «ΩΝΑΣΕΙΟ ΚΑΡΔΙΟΧΕΙΡΟΥΡΓΙΚΟ ΚΕΝΤΡΟ» και της εταιρείας με την επωνυμία «ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ»»)

Θα ήθελα να κάνω δύο ανακοινώσεις πρώτα προς το Σώμα.

Η Διαρκής Επιτροπή Μορφωτικών Υποθέσεων καταθέτει την Έκθεσή της στο σχέδιο νόμου του Υπουργείου Πολιτισμού: «Κύρωση της Συμφωνίας Πολιτιστικής συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Κυπριακής Δημοκρατίας στον τομέα του πολιτισμού».

Επίσης, οι Υπουργοί Υγείας, Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Προστασίας του Πολίτη, Υποδομών και Μεταφορών, Ανάπτυξης, Εργασίας και Κοινωνικής Ασφάλισης, Κοινωνικής Συνοχής και Οικογένειας, Ναυτιλίας και Νησιωτικής Πολιτικής, Ψηφιακής Διακυβέρνησης, Κλιματικής Κρίσης και Πολιτικής Προστασίας, Επικρατείας, οι Αναπληρωτές Υπουργοί Εθνικής Οικονομίας και Οικονομικών και Υγείας, καθώς και ο Υφυπουργός στον Πρωθυπουργό στις 19 Νοεμβρίου 2024 κατέθεσαν σχέδιο νόμου: «Ρυθμίσεις για την ενίσχυση του Εθνικού Συστήματος Υγείας και την παρακολούθηση και αξιολόγηση της φαρμακευτικής δαπάνης».

Παραπέμπεται στην αρμόδια Διαρκή Επιτροπή.

Εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής των άρθρων και του συνόλου του σχεδίου νόμου του Υπουργείου Πολιτισμού: «Κύρωση της Συμφωνίας Πολιτιστικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Κυπριακής Δημοκρατίας στον τομέα του πολιτισμού».

Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής. Δηλαδή, μπορούν να λάβουν τον λόγο όσοι έχουν αντίρρηση επί της κυρώσεως αυτής της συμφωνίας και οι Κοινοβουλευτικοί Εκπρόσωποι, εφόσον το επιθυμούν για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας. Η ψηφοφορία θα γίνει μετά το τέλος της συζήτησης.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα συνεφώνησε.

Θα ξεκινήσουμε από τους συναδέλφους που έχουν προβάλει επιφύλαξη. Δεν βλέπω αντίρρηση αυτή τη στιγμή, μόνο επιφυλάξεις επί του νομοσχεδίου και ένα «παρών» από το Κομμουνιστικό Κόμμα της Ελλάδας.

Τον λόγο έχει ο ειδικός αγορητής των Σπαρτιατών κ. Ιωάννης Κόντης, για πέντε λεπτά.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η σύμβαση που συζητάμε είναι κατ’ αρχάς μία σύμβαση την οποία όλοι, απ’ ό,τι είδα, και σίγουρα εμείς βλέπουμε ευνοϊκά, γιατί έχει να κάνει με ανταλλαγή πολιτισμικών στοιχείων μεταξύ Ελλάδος και Κυπριακής Δημοκρατίας και σίγουρα την Κύπρο εμείς Ελλάδα τη βλέπουμε.

Υπάρχουν, όπως τονίσαμε στην επιτροπή χθες, κάποια θέματα τα οποία αφορούν την ολοκλήρωση και τη διαχείριση της σύμβασης αυτής. Γιατί στα περισσότερα άρθρα, αν όχι σε όλα, δεν διαφαίνεται στο οικονομικό σκέλος πώς θα υπάρχει η αναλογία στα κόστη, ποιος θα αναλάβει τι. Υπάρχουν αναφορές ότι θα πρέπει να κάνουμε μαζί παραστάσεις θεατρικές, πολιτισμικές και καλλιτεχνικές παντός είδους. Όμως αυτά όλα εμπεριέχουν έξοδα, τα οποία σίγουρα θα έπρεπε να προβλεφθούν από πριν τουλάχιστον σε τι επίπεδο θα φτάσουν. Γιατί είναι πολύ αόριστο. Μπορεί να μιλάμε για έναν τομέα που να έχει 10.000 έξοδα για ένα χρόνο ή να έχει και 500.000. Διευκρίνισε μετά ο κύριος Υπουργός ότι αυτό είναι ένα θέμα το οποίο θα διευθετηθεί μετά την υπογραφή της σύμβασης. Το δεχόμαστε καλόπιστα.

Πιστεύουμε ότι η σύμβαση αυτή πρέπει να προχωρήσει, να ολοκληρωθεί στην πραγματικότητα όμως και όχι να μείνει στα χαρτιά. Και εμείς περιμένουμε όπως περιμέναμε και προ μηνός μια σύμβαση επίσης και για τον αθλητισμό η οποία είχε ανακοινωθεί, η οποία όμως δεν ήρθε. Δεν ξέρω τον λόγο που δεν ήρθε εδώ, ούτε ενημερωθήκαμε. Αφορά στο Υπουργείο Αθλητισμού. Μάλιστα είχε μπει και για να συζητηθεί στην ολομέλεια.

Θεωρούμε πάντως ότι δεν έχουμε κάτι να αντιδράσουμε σε αυτή τη σύμβαση που έχει υπογραφεί. Καλόπιστα πάντα δεχόμαστε ότι είναι προς το καλό και των δύο μερών. Εμείς κοιτάμε το μέρος και της Ελλάδας και της Κύπρου και πιστεύουμε ότι η θετική ψήφος μας θα βοηθήσει, όπως έχουμε κάνει και σε όλες τις παρόμοιες πολιτισμικές συμβάσεις και στο βιβλίο και στο θέατρο και το σινεμά, τουλάχιστον να ανοίξουν κάποιοι δρόμοι οι οποίοι είναι απαραίτητοι για τους ανθρώπους και ειδικά σήμερα για τα νέα παιδιά. Τα νέα παιδιά πρέπει να εισπράττουν πολιτισμό και όχι να βλέπουν σκηνές σαν αυτές που βλέπουν στο YouTube και στο internet γενικά, που δυστυχώς καταστρέφει τη νεολαία μας. Πρέπει να πηγαίνουν στο θέατρο, πρέπει να πηγαίνουν να ακούν, να βλέπουν καλλιτεχνικές εκδηλώσεις, αρχαιολογικά μουσεία.

Είναι πολύ σημαντικό να έχουν επαφή με αυτά, όχι με καταναγκασμό, να τα πηγαίνει δηλαδή ένα σχολείο όπως τα πηγαίνουν τώρα με μία επίσκεψη. Αλλά να μπει μέσα στο DNA τους, να αντιληφθούν ότι με τον πολιτισμό αρχίζουν και τελειώνουν τα πάντα και ότι δεν έχει άλλο δρόμο η ανθρωπότητα από το να πετάξει ό,τι κακό έχει από πάνω της παίρνοντας όλα τα πολιτισμικά στοιχεία τα οποία μέχρι σήμερα βοήθησαν να επιβιώσουν οι λαοί.

Και η Ελλάδα έτσι επιβίωσε με το καλλιτεχνικό έργο της, το οποίο θαύμασαν και οι ξένοι και το οποίο πολλές φορές υπέκλεψαν. Βλέπουμε ότι τα πολλά αρχαία μας είναι σε όλα τα μουσεία, κοσμούν τα μουσεία της υφηλίου γιατί δεν έχουν δικά τους. Γι’ αυτό όλοι αυτοί οι τύποι που τα θαυμάζουν και τα έχουν πάρει στις πατρίδες τους και που ανερυθρίαστα όταν τα ζητάμε δεν τα γυρνάνε πίσω, τα οικειοποιούνται και τα έχουν προς κοινή θέα και εισπράττοντας και χρήματα από αυτά, δεν έχουν αντιληφθεί ότι δεν μπόρεσαν να δημιουργήσουν τίποτα και τα δημιούργησαν οι Έλληνες.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε και για τη συνέπεια στον χρόνο.

Τον λόγο έχει τώρα από την Πλεύση Ελευθερίας ο ειδικός αγορητής κ. Καραναστάσης.

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ:** Σας ευχαριστώ, κύριε Πρόεδρε.

Κύριε Υπουργέ, αγαπητές κυρίες και κύριοι, με κοιτάει με αγωνία η Πρόεδρος της Πλεύσης Ελευθερίας να δει τι θα πω πάλι χωρίς χαρτιά. Κάτι θα βρω να πω. Ξέρετε εμείς οι ηθοποιοί στη σκηνή έχουμε την ασφάλεια τη μάσκα του ρόλου και αλωνίζουμε. Στη ζωή συνήθως είμαστε λίγο πιο ανασφαλείς και πιο σεμνοί. Γι’ αυτό και αντιδρώ καμμιά φορά, αγαπητοί κύριοι, στις ομιλίες στα κινητά -αυτά που βλέπω τώρα-, στις ομιλίες, γιατί δεν έχω εκπαιδευτεί έτσι, να είμαι στη σκηνή και να μιλάνε από κάτω, να μιλάνε στα κινητά, να γελάνε, να κανονίζουν πού θα πάνε για τσίπουρο μετά κ.λπ..

Έρχομαι, λοιπόν, στο νομοσχέδιο. Δεν έχω να πω πάρα πολλά για το νομοσχέδιο. Συζητήσαμε χθες. Απαντήθηκαν κάποια πράγματα από τον αγαπητό κύριο Υπουργό. Τι να πούμε για νομοσχέδιο που υποστηρίζει την ανταλλαγή, υποστηρίζει τον πολιτισμό, την ανταλλαγή κυρίως Ελλάδος και Κύπρου;

Θα σταθώ στην κ. Αναγνωστοπούλου -που την περίμενα- και σε αυτό που είπε χθες, που ήταν πολύ σημαντικό και την ευχαριστώ πάρα πολύ. Αναφέρθηκε στην ανταλλαγή καλλιτεχνών. Υπάρχουν πολλοί σημαντικοί καλλιτέχνες Έλληνες και Κύπριοι, χορογράφοι, χορευτές, μουσικοί, τραγουδιστές, ηθοποιοί, σκηνοθέτες και συγγραφείς που εργάζονται στην Ελλάδα και στην Κύπρο. Υπάρχει ήδη μια πολύ σημαντική ανταλλαγή καλλιτεχνικού δυναμικού. Ένας πολύ καλός μου φίλος, ο Γιώργος Τσαμπουράκης -μπορεί να τον ξέρετε- αυτή τη στιγμή εργάζεται σε μια τηλεοπτική σειρά στην Κύπρο και είναι σαν να πηγαίνει Παγκράτι – Κυψέλη. Τέτοια είναι η οικειότητα και η αδελφοσύνη μεταξύ των δύο χωρών, των δύο αδελφών χωρών.

Δεν θα αναφερθώ στη σημερινή απεργία. Το σκεφτόμουν. Όμως, δεν αισθανόμουν κάποιου είδους τύψεις ή ενοχή που σήμερα μιλάμε για την ενίσχυση του πολιτισμού, ενώ ο κόσμος έξω αντιδρά, ο κόσμος έξω απεργεί. Ο πολιτισμός δεν είναι μια πολυτέλεια. Ο πολιτισμός έχει να κάνει με την κοινωνία, έχει να κάνει με αυτούς τους ανθρώπους που θα αντιδράσουν, που αντιδρούν, που θα βγουν στους δρόμους σήμερα. Αυτοί είναι ο πολιτισμός και δεν είναι τυχαίο ότι ο πολιτισμός βλήθηκε, ήταν ο πρώτος τομέας που βλήθηκε στην περίοδο της κρίσης και των μνημονίων, μαζί βέβαια με την παιδεία και την υγεία. Μην ξεχάσουμε ποτέ τη μνημειώδη ατάκα του τότε Υπουργού Υγείας -και νυν Υπουργού Υγείας, που μας ζητούσε χθες να ψηφίσουμε το νομοσχέδιό του-, ο οποίος είχε πει τότε: «Δεν θα αφήσω την τρόικα να μου πάρει τη δόξα». Ορίστε, η δόξα είναι γύρω από τη Βουλή μετά από δέκα χρόνια. Εδώ είναι η δόξα.

(Χειροκροτήματα από την πτέρυγα της Πλεύσης Ελευθερίας)

Μην ξεχνάμε, δυστυχώς, αγαπητοί μου φίλοι από το ΠΑΣΟΚ -στα αλήθεια φίλοι-, την άλλη μνημειώδη ατάκα του Υπουργού τότε Πολιτισμού, ο οποίος δυστυχώς ή μάλλον ευτυχώς ήταν υποψήφιος μόνο Πρόεδρός σας και δεν μας έσωσε, μετά από δεκατρία χρόνια, το 2024, δεν κλήθηκε να μας σώσει ξανά. Τον τακτοποιήσατε εκεί που πρέπει. Είχε τότε φέρει σε ανοιχτή διαβούλευση -το θυμόμαστε όλοι- τις θεατρικές επιχορηγήσεις, οι οποίες εκπέσαν και τελικά, κόπηκαν και αρκετά χρόνια, τη στιγμή που βασανιζόταν ο ελληνικός λαός και χτυπιόταν βάναυσα φορολογικά, εργασιακά τα πρώτα χρόνια της κρίσης, και είχε πει ατάκες τύπου: «Δεν είναι λεφτά του ελληνικού κράτους αυτά. Είναι λεφτά των Ελλήνων φορολογουμένων». Τεράστια ατάκα! Τόσο στοχευμένα πράγματα εναντίον του πολιτισμού!

Ο πολιτισμός δεν είναι παντεσπάνι. Είναι ψωμί, είναι αέρας, είναι οξυγόνο. Θα επαναλάβω, με αφορμή το πόσο οξυγόνο θεωρώ ότι είναι για την κοινωνία ο πολιτισμός, κύριε Υπουργέ, αυτό το παράδειγμα που σας άρεσε χθες στην Επιτροπή μας που συζητήσαμε, για τη συνέντευξη που έδωσα και με αυτό τελειώνω.

Με ρώτησαν σε μια συνέντευξη για την ενδοσχολική βία και τους τρόπους με τους οποίους πιστεύω εγώ, ως πατέρας δύο εφήβων παιδιών, ότι μπορεί να καταπολεμηθεί. Απάντησα με τρεις λέξεις: Με την τέχνη. Η απάντηση είναι…

Κύριε, μιλάτε στο κινητό πάλι. Μιλάμε για την τέχνη. Μιλάτε δυνατά στο κινητό. Μιλάμε για την τέχνη.

Απάντησα, λοιπόν, με την τέχνη έρχεται ο πολιτισμός.

**ΒΑΣΙΛΕΙΟΣ ΓΙΟΓΙΑΚΑΣ:** Γι’ αυτό είμαι εδώ.

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ:** Πολύ ωραία. Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ:** …(Δεν ακούστηκε)

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ:** Μην φωνάζετε.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Γιόγιακα, έχει δίκιο ο ομιλητής. Παρακαλώ!

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ:** Σας ευχαριστώ.

Απάντησα, λοιπόν, με την τέχνη. Διότι ένα παιδί που μαθαίνει από μικρή ηλικία να ακούει Μότσαρτ, Τσαϊκόφσκι, Σούμπερτ, Μπραμς, που τον πηγαίνουν στην όπερα, τον πηγαίνουν να ακούσει μια συμφωνική ορχήστρα, που βλέπει μπαλέτο, που πηγαίνει στο θέατρο, μαθαίνει να ακούει τη μουσική, μαθαίνει να βλέπει ένα θεατρικό έργο των κλασικών, του Στρίνμπεργκ, του Τενεσί Ουίλιαμς, του Τσέχοφ, να τα επεξεργάζεται αυτά, ένα παιδί που ξέρει να διαβάζει ποίηση, που μαθαίνει από νεαρή ηλικία να διαβάζει ποίηση, δεν ασχολείται με το να βγάλει τη φαλτσέτα στο διάλειμμα, ούτε τον αφορά το κινητό του πάρα πολύ για να ασχοληθεί με αυτό.

Πιστεύω ότι η λύση, ο δρόμος, η ζωή είναι ο πολιτισμός και μέσα από αυτόν θα στηρίξουμε κάθε τέτοια πρωτοβουλία, κύριε Υπουργέ, που ξέρετε την αμοιβαία εκτίμηση που σας έχω και το πώς θέλω να δουλέψω πάνω σε αυτό το κομμάτι.

Θα ψηφίσουμε θετικά, όπως ελπίζω όλοι εδώ μέσα, στο νομοσχέδιο.

Ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει από τη Νίκη ο ειδικός αγορητής κ. Βορύλλας.

Παρακαλώ, έχετε τον λόγο.

**ΑΝΔΡΕΑΣ ΒΟΡΥΛΛΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, η πρώτη συμφωνία πολιτιστικής συνεργασίας μεταξύ Ελλάδας και Κύπρου αποτελεί ενσάρκωση και ουσιαστικό θεμέλιο της συναντίληψης και σύμπραξης Ελλάδος – Κύπρου και εκτείνεται σε όλο το φάσμα του πολιτισμού, τόσο στην πολιτιστική κληρονομιά όσο και στη σύγχρονη δημιουργία.

Είναι το αποτύπωμα της μακραίωνης και αδιάσπαστης πολιτισμικής συνέχειας του ενιαίου ελλαδικού χώρου και πολιτισμού στη Λεκάνη της Μεσογείου, με κοινή ιστορική πορεία, όπως αυτή μαρτυρείται ανά τους αιώνες, με τρόπο ώστε να αποδεικνύεται ιστορικά η άρρηκτη ενότητα του κυπριακού ελληνισμού με τον εθνικό κορμό.

Σήμερα, σαράντα ένα χρόνια μετά την παράνομη ανακήρυξη του ψευδοκράτους του Ντενκτάς και με τους ισχυρούς της ημέρας να αδυνατούν να εφαρμόσουν τα ψηφίσματα των Ηνωμένων Εθνών, τα οποία καταδικάζουν την παράνομη εισβολή και κατοχή της Τουρκίας στη Μεγαλόνησο, η προκείμενη κύρωση της συμφωνίας από το ελληνικό Κοινοβούλιο αποτελεί τη δίκαιη διατράνωση του δικαίου κάθε πολιτισμένου ανθρώπου, με διαστάσεις ιστορικές και εμπεδώνει άλλη μία θεσμική αντίσταση του Διεθνούς Δικαίου και του ευρωπαϊκού κεκτημένου απέναντι στη βίαιη και δια των όπλων και της ισχύος, εξόχως, απολίτιστη και αυταρχική αποδοχή τετελεσμένων.

Είναι απορίας άξιον πώς τόσα χρόνια δεν είχε θεσμοθετηθεί η εν λόγω συνεργασία, η οποία θα είχε αποφέρει και πολιτικούς καρπούς στα διεθνή φόρα και θα κινητοποιούσε λαούς και πολιτισμούς, που εμφορούνται από τις ίδιες πολιτισμικές αξίες, ώστε να μην υπάρχει εφησυχασμός και διεθνής επαγρύπνηση κόντρα στη «νέα κανονικότητα», την ανοχή στα παράνομα τετελεσμένα, με σύμμαχο τη λήθη, την αποσιώπηση των πολιτιστικών εγκλημάτων, που διαρκώς τελούνται στα κατεχόμενα. Πράγματι, είναι εξόχως επιτακτική η ανάγκη καταστολής και περιορισμού της παράνομης διακίνησης των πολιτιστικών αγαθών. Είναι ένα θέμα, που αφορά ιδιαίτερα την Κύπρο, μετά την εισβολή του 1974, που είδε να λεηλατείται βάναυσα ο αμύθητος πολιτιστικός της πλούτος.

Η Ελλάδα και η Κύπρος έχουν χρησιμοποιηθεί ως τόποι παράνομης εξαγωγής πολιτιστικών αγαθών. Προέχει η κοινή δράση των δύο κυβερνήσεων στα διεθνή φόρα, στα Ηνωμένα Έθνη και την UNESCO, με ενιαία γραμμή, ώστε να υπάρχουν τα επιθυμητά αποτελέσματα.

Σήμερα, περισσότερο από ποτέ, ο πολιτισμένος κόσμος πρέπει να αντιδράσει στη βάρβαρη και απολίτιστη επίθεση, που υφίστανται οι αξίες του ανθρωπισμού και του πολιτισμού. Συμφωνούμε ότι ο πολιτισμός είναι ισχυρός παράγοντας κοινωνικής συνοχής και σημαντικός μοχλός αναπτυξιακής δυναμικής.

Η συμφωνία, εν πολλοίς, εναρμονίζει την κοινή δράση σε ένα πυκνότατο πλέγμα πολιτικών πολιτισμού. Ο πολιτισμός προάγει την ειρήνη και τη συνοχή και είναι φορέας και πολλαπλασιαστής της μνήμης. Είναι το κεκτημένο κάθε ελεύθερου ανθρώπου. Ως εκ τούτου, μπορεί να αποτελέσει την κοινή συνισταμένη προσέγγισης των λαών.

Εν προκειμένω, η συμφωνία προάγει τη νέα Κύπρο, που απολαμβάνει όλα τα αγαθά του ευρωπαϊκού κεκτημένου, χωρίς το τελευταίο στην Ευρώπη τείχος του αίσχους και της διαίρεσης.

Πρέπει να καταπολεμηθεί αποφασιστικά κάθε παράνομη διακίνηση, με μέτρα κατά της λεηλασίας και της κλοπής των πολιτιστικών αγαθών σε νομοθετικό, διοικητικό και εκτελεστικό επίπεδο, με επιδίωξη συντονισμένης διεθνούς δράσης στο συγκεκριμένο τομέα.

Κυρίες και κύριοι συνάδελφοι, η Ελλάδα και η Κύπρος έχουν να δώσουν πολλά, ώστε να γίνει πράξη μια συντεταγμένη διεθνής συμμαχία πολιτισμού, που σκοπό θα έχει όχι μόνο την ανάδειξη από την αρχαιότητα της ιστορικής πολιτισμικής συνέχειας, αλλά θα στέκεται «ανάχωμα» μπροστά σε κάθε επιβουλή και βάναυση καταστρατήγηση του δικαίου.

Γιατί «πολιτισμός» σημαίνει ειρήνη, μέσω του Διεθνούς Δικαίου. Γιατί «πολιτισμός» σημαίνει εφαρμογή των συνθηκών και συμφωνιών του ελεύθερου κόσμου, ενάντια σε αυταρχισμό και ηγεμονισμούς. Δεν υπάρχει ανοχή και ζωτικός χώρος, για όποιον δια της βίας επιδιώκει να παριστάνει τον «ψευτονταή».

Γιατί το «δικαιοσύνην μάθετε, οἱ ἐνοικοῦντες ἐπὶ τῆς γῆς»,πραγματώνεται κατ’ εξοχήν μέσα από έργα ειρήνης και πολιτισμού και με συντεταγμένη συμμαχία του πολιτισμένου κόσμου, ενάντια σε κάθε βαρβαρότητα, πολιτική και πολιτισμική.

Με τις σκέψεις αυτές, το Πατριωτικό Κίνημα - Νίκη ψηφίζει θετικά στην κύρωση της συγκεκριμένης συμφωνίας.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει τώρα η ειδική αγορήτρια από τη Νέα Αριστερά, η κ. Αναγνωστοπούλου.

Ορίστε, κυρία Αναγνωστοπούλου, έχετε τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Σήμερα είναι μια μεγάλη μέρα. Είναι η μεγάλη μέρα της γενικής απεργίας που έχει προκηρύξει εδώ και καιρό η ΓΣΕΕ και η ΑΔΕΔΥ και όλος ο κόσμος θα βρεθεί στους δρόμους με ένα αίτημα: Δεν θέλει επιβίωση, θέλει ζωή.

Όπως δείχνουν όλοι οι αριθμοί, η χώρα βουλιάζει. Όμως, δεν αρκούν οι αριθμοί. Το κυριότερο, το πιο κραυγαλέο είναι αυτό που βιώνουν οι κάτοικοι αυτής της χώρας στην πραγματικότητά τους. Το μείζον αίτημα είναι ότι αυτή η χώρα ανήκει στους πολλούς και όχι σε κάποιους λίγους και αυτό είναι δικαίωμα. Αυτό βροντοφωνάζει ο κόσμος σήμερα: Είναι δικαίωμα στη ζωή.

Η Κυβέρνηση της Νέας Δημοκρατίας, η Κυβέρνηση του κ. Μητσοτάκη, έχει καταντήσει αυτή τη χώρα να αισθάνεται ότι δεν έχει μέλλον, να βουλιάζει. Και είναι ένα άσχημο, αποκαρδιωτικό, αλλά θα έλεγα και ένα αίσθημα το οποίο δεν αξίζει ούτε στους κατοίκους ούτε στην ίδια τη χώρα.

Να έρθω στο θέμα της συμφωνίας ανάμεσα στην Ελλάδα και στην Κύπρο. Δεν έχω να πω πολλά. Ευχαριστώ τον κ. Καραναστάση, τον πολύ καλό συνάδελφο. Ξέρω ότι συμμεριζόμαστε τα ίδια πράγματα για την τέχνη και τον πολιτισμό εν γένει.

Δεν έχω να πω πολλά και δεν έχω να πω πολλά, γιατί μια συνεργασία ανάμεσα στην Ελλάδα και την Κύπρο και σε πολιτιστικό επίπεδο τη θεωρώ αυτονόητη.

Θέλω μόνο να πω για την Κύπρο -στην οποία είχα τη μεγάλη χαρά να ζήσω εννιά από τα ωραιότερα χρόνια της ζωής μου, ως καθηγήτρια στο Πανεπιστήμιο Κύπρου, να έχω γνωρίσει άξιους ανθρώπους του πολιτισμού, πολύ άξιους και της πολιτιστικής κληρονομιάς και του σύγχρονου πολιτισμού, που έχουν προσφέρει στην Ελλάδα πάρα πολλά, που έχουν προσφέρει εν γένει στον ελληνικό πολιτισμό πάρα πολλά- ένα πράγμα. Εχθές είπα κάποιες λεπτομέρειες.

Θέλω να πω ότι εμείς εδώ, ως χώρα και με αφορμή αυτή τη συμφωνία, καλό θα ήταν πως στον πολιτισμό, πως στην πολιτιστική κληρονομιά, αλλά και τον σύγχρονο πολιτισμό -και μιας και είναι η απεργία σήμερα, κύριε Υπουργέ, σε σχέση με τον πολιτισμό- οι συλλογικές συμβάσεις εργασίας να είναι πραγματικά η αναπνοή για τον σύγχρονο πολιτισμό. Είναι για όλα τα επίπεδα εργασίας, αλλά για τον σύγχρονο πολιτισμό είναι πάρα πολύ σημαντική και θα πρέπει να ανοίξει αυτή η κουβέντα. Την έχουν ανοίξει οι καλλιτέχνες, αλλά να γίνει και στην πράξη.

Θέλω, όμως, να πω το εξής. Χτες το βράδυ, ήμουν στην παρουσίαση ενός πάρα πολύ ωραίο βιβλίου ενός φίλου που τον εκτιμώ κιόλας, του Στρατή Μπουρνάζου, που έχει κάνει ένα βιβλίο από αρχειακές πηγές κ.λπ. για τον πολιτισμικό ψυχρό πόλεμο. Πάρα πολύ ωραίο! Καλό θα ήταν, δοθείσης της ευκαιρίας, να το διαβάσετε. Και μου ήρθε στο μυαλό αυτό που έλεγε ο κ. Δελής χθες στην επιτροπή για το νέο Μπάουχαους της Ευρωπαϊκής Ένωσης, του Ευρωπαϊκού Συμβουλίου.

Καλό θα ήταν να σκεφτούμε, ειδικά όσοι και όσες θεωρούμε ότι ανήκουμε σε αυτό που λέγεται «προοδευτικός χώρος», να δούμε την ιστορία την οποία βιώνουμε και το μέλλον και της Ευρώπης και της χώρας μέσα από τέτοιους φακούς. Δεν θα είναι άσχημο.

Θέλω να κλείσω με μια μόνο παρατήρηση και μια παρατήρηση η οποία έχει να κάνει με αυτό που είπα ότι βουλιάζει αυτή η χώρα. Το είπα και χτες στην επιτροπή, θα το πω και σήμερα. Η κ. Ζωή Ζενιώδη εκδιώχθηκε από το Μέγαρο Μουσικής Βορείου Ελλάδας, αρχιμουσικός, πιανίστα μεγάλης περιωπής. Υποχρεώθηκε το ελληνικό κράτος να πληρώσει, γιατί είχαμε τη γυναίκα οκτώ μήνες απλήρωτη και να πληρώσει και επιπλέον. Η γυναίκα αυτή έγινε αρχιμουσικός στην ορχήστρα του Μπουένος Άιρες. Αυτό, για να δείτε πώς φεύγει ο κόσμος, πώς έχουμε brain drain σε αυτή τη χώρα, που δεν αισθάνονται οι άνθρωποι να δικαιώνονται και μπορούν να βγάλουν το ταλέντο τους κ.λπ..

Ευχαριστώ και βέβαια, ψηφίζω θετικά σε αυτή τη συμφωνία.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Από την Ελληνική Λύση τον λόγο έχει η ειδική αγορήτρια κ. Ασημακοπούλου.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, προωθείται προς κύρωση η Συμφωνία Πολιτιστικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Κυπριακής Δημοκρατίας στον τομέα του πολιτισμού, που υπεγράφη στη Λευκωσία στις 23 Αυγούστου του 2024.

Οι σχέσεις Ελλάδας και Κύπρου είναι ιδιαίτερα στενές και θεμελιώδεις σε πολλούς τομείς, μεταξύ των οποίων και ο πολιτισμός. Από πολιτιστική άποψη, οι δεσμοί είναι πολύ ισχυροί. Προωθείται η συνεργασία σε διάφορους τομείς, μεταξύ των οποίων και της πολιτιστικής κληρονομιάς, η οποία συνδέει το παρελθόν, το παρόν και το μέλλον ενός τόπου, διαδραματίζοντας πολύπλευρο ρόλο στη σύγχρονη πολυπολιτισμική κοινωνία.

Η προστασία της ακεραιότητας, καθώς και της αυθεντικότητάς της αποτελεί βασική και στοιχειώδη προϋπόθεση. Η ανάγκη για τη διαφύλαξη των πολιτιστικών αγαθών και των δύο κρατών καθίσταται επιτακτική. Προς αυτή την κατεύθυνση είναι απαιτούμενη η οργανωμένη προσπάθεια σε επίπεδο τοπικό, εθνικό και διεθνές, ώστε αυτά να κληροδοτηθούν στις επόμενες γενιές.

Προωθείται με το παρόν, μεταξύ άλλων, η συνεργασία των δύο κρατών για την ενίσχυση της αρχαιολογικής έρευνας και την ανάδειξη πολιτιστικής κληρονομιάς, καθώς και για τη διαφύλαξη και ανάδειξη της άυλης πολιτιστικής κληρονομιάς, πραγματοποιώντας δράσεις, εκδηλώσεις κ.λπ..

Δεν μας είπατε, όμως, ποιος θα είναι αρμόδιος για τη δημιουργία των δράσεων αυτών. Σκοπός δεν είναι μόνο η νομοθέτηση, αλλά κυρίως η υλοποίηση και σε αυτό πάσχετε. Διότι στην πράξη, δυστυχώς, διαχρονικά έχουμε δει να συμβαίνουν τα ακριβώς αντίθετα. Ελάχιστη ως ανύπαρκτη η προστασία της ελληνικής πολιτιστικής κληρονομιάς και της γλώσσας μας. Η διατήρηση των εθίμων, της ορθοδοξίας, της ελληνικής γλώσσας θα έπρεπε ξεκάθαρα να αποτελούν απόλυτη προτεραιότητα.

Είναι περισσότερο αναγκαίες από ποτέ, όμως, οι ουσιαστικές δράσεις για την προστασία του πολιτισμού μας, των εθίμων και των παραδόσεών μας. Προβλέπεται ότι τα δύο κράτη θα ανταλλάσσουν εκθέσεις και επιμορφώσεις σε θέματα μουσειολογίας και θα οργανώνουν κοινές διοργανώσεις και εκπαιδευτικά προγράμματα. Είναι κρίσιμο να είναι δωρεάν για τις ελληνικές οικογένειες, αλλά και στα εκπαιδευτικά προγράμματα, σε αυτά να μπορούν να έχουν την ίδια δυνατότητα συμμετοχής και τα άτομα με ειδικές ανάγκες. Η δυνατότητα της επισκεψιμότητας των ατόμων με αναπηρία στην Ελλάδα προκειμένου να υλοποιήσουν την υψίστης σημασίας για έναν άνθρωπο επαφή με τα αγαθά του πολιτισμού είναι πάρα πολύ σημαντική.

Προβλέπεται, επίσης, ανταλλαγή γνώσεων σχετικά με τα μέτρα συντήρησης, αποκατάστασης και ανάδειξης της πολιτιστικής κληρονομιάς, αφ’ ενός και τη συνεργασία για θέματα παράνομης διακίνησης αρχαιοτήτων και πολιτιστικών αγαθών γενικότερα, αλλά και την επιστροφή παρανόμων αποκτηθέντων πολιτιστικών αγαθών. Η παράνομη διακίνηση, η αποδοχή της κυριότητας μνημείων θα πρέπει να τιμωρούνται πολύ αυστηρά, προκειμένου να παταχθεί αυτή η λαθραία αλλοίωση και στέρηση από τον ελληνικό και τον κυπριακό λαό της σπουδαίας αυτής κληρονομιάς στον βωμό εκείνων που έχουν τα μέσα να απολαμβάνουν αυτά τα αρχαία μνημεία. Ο βαθμός και η ταχύτητα, κυρίως, με την οποία η καταστροφή και λεηλασία των πολιτιστικών αγαθών λαμβάνει χώρα στις μέρες μας είναι πρωτόγνωρη και φαίνεται με γεωμετρική πρόοδο να αυξάνεται. Γι’ αυτό ακριβώς χρειάζεται διαρκής επαγρύπνηση και άμεσες κινήσεις από το σύνολο των υφιστάμενων φορέων, ώστε να γίνει εφικτή η πραγματική αντιμετώπιση και η μείωσή τους.

Τα μέρη, λέτε, θα ενθαρρύνουν την έρευνα στον τομέα της τεχνολογίας του θεάτρου μέσω της συνεργασίας σε προγράμματα πολιτισμού ανάμεσά τους και ακόμα και σε τρίτες χώρες. Η τεχνολογία του θεάτρου τι περιλαμβάνει; Με ποιες τρίτες χώρες θα συνεργάζονται;

Για εμάς στην Ελληνική Λύση η ιστορία της Ελλάδας, η παράδοσή της και ο πολιτισμός της σε όλες τις εκφάνσεις του είναι υψίστης σημασίας. Η χώρα μας, η οποία αποτελεί μητέρα των επιστημών, των καλών τεχνών, του θεάτρου, της δημοκρατίας, δεν έχει καταφέρει μέχρι και σήμερα να χαράξει μια πολιτική για τον σπουδαίο πολιτισμό της. Η Ελλάδα αποτελεί για την Κύπρο ένα πολιτιστικό και ιστορικό πρότυπο, ενώ και οι Κύπριοι παρέχουν πλούσιες πολιτιστικές συνεισφορές στην Ελλάδα.

Η ανάπτυξη του πολιτισμού, του αρχαιολογικού, του θρησκευτικού, του προσκυνηματικού τουρισμού και πλείστων άλλων μορφών του που έχει να επιδείξει η χώρα μας, αποτελούν βασική προτεραιότητα για όλους εμάς στην Ελληνική Λύση. Η χώρα μας πλεονεκτεί σε πολλά. Δυστυχώς, όμως, αφήνουμε ανεκμετάλλευτα τα αμέτρητα στην κυριολεξία δώρα που μας προσφέρει αυτή η γη.

Σας ευχαριστώ

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πολύ, κυρία συνάδελφε.

Τον λόγο έχει τώρα ο ειδικός αγορητής από το Κομμουνιστικό Κόμμα της Ελλάδας, ο κ. Ιωάννης Δελής.

**ΙΩΑΝΝΗΣ ΔΕΛΗΣ:** Κύριε Πρόεδρε, θα ζητήσω εκ των προτέρων μια πολύ μικρή ανοχή.

**ΠΡΟΕΔΡΕΥΩΝ (Γεώργιος Γεωργαντάς):** Βλέπετε, κύριε συνάδελφε, ότι όλοι σήμερα τηρούν πολύ καλά τους κανόνες. Και χαίρομαι για αυτό.

**ΙΩΑΝΝΗΣ ΔΕΛΗΣ:** Το γεγονός βέβαια της σημερινής ημέρας είναι η μεγάλη απεργία. Αυτό είναι το μεγάλο γεγονός σήμερα. Και ως ΚΚΕ χαιρετίζουμε τους χιλιάδες απεργούς σε όλη τη χώρα που το βροντοφωνάζουν και απαιτούν λεφτά επιτέλους για τους μισθούς για την υγεία, την παιδεία και ζητούν και την απεμπλοκή της χώρας από τα σφαγεία του πολέμου. Η θέση όλων σήμερα είναι στις απεργιακές συγκεντρώσεις που ξεκινούν τούτη την ώρα στην Αθήνα, στη Θεσσαλονίκη και σε πάνω από εβδομήντα πόλεις σε όλη τη χώρα. Και αυτό είναι η πραγματική αντιπολίτευση στην αντιλαϊκή πολιτική.

Τώρα, μπαίνοντας στη σύμβαση, από τα πρώτα άρθρα αυτής της συμφωνίας, τα οποία αναφέρονται στην πολιτιστική κληρονομιά, μας προβληματίζει αυτή η διατύπωση του άρθρου 4 περί ανταλλαγής καλών πρακτικών στην οργάνωση και τη λειτουργία των μουσείων. Γιατί, αν ως πρότυπο της οργάνωσης και της λειτουργίας των μουσείων και των δύο χωρών υπονοείται το Μουσείο της Ακρόπολης και τα πέντε μεγάλα μουσεία της Ελλάδας, τα οποία από τον Φεβρουάριο του 2023 η Κυβέρνηση της Νέας Δημοκρατίας απέκοψε από το διοικητικό κορμό του Υπουργείου Πολιτισμού και τα μετέτρεψε σε νομικά πρόσωπα δημοσίου δικαίου, προκειμένου φυσικά να ενισχύσουν και να αναπτύξουν πιο ελεύθερα και πιο αποτελεσματικά την εμπορευματοποιημένη τους λειτουργία, τότε φυσικά το θέμα αλλάζει και δεν συμφωνούμε.

Όσο για τα άρθρα 8 έως 24 της συμφωνίας, τα οποία αναφέρονται στον τομέα του σύγχρονου πολιτισμού, στεκόμαστε σε αυτά τα οποία αφορούν στον κινηματογράφο και το οπτικοακουστικό. Συγκεκριμένα στο άρθρο 13 καλούνται τα μέρη να αξιοποιήσουν τη διευρυμένη μερική συμφωνία του Συμβουλίου της Ευρώπης, Eurimages, και την αναθεωρημένη σύμβαση του Συμβουλίου της Ευρώπης για τις κινηματογραφικές συμπαραγωγές.

Όπως είναι γνωστό, το ΚΚΕ έχει πάρει σαφέστατη αρνητική θέση απέναντι σε αυτές τις συμφωνίες και τις συμβάσεις για τον απλούστατο λόγο ότι αυτές δεν κάνουν τίποτε άλλο από το να ενισχύουν τα ευρωπαϊκά μονοπώλια του εμπορευματοποιημένου πολιτισμού απέναντι στους ανταγωνιστές τους, χωρίς ουσιαστικά να ενδιαφέρονται για την αισθητική καλλιέργεια και την ψυχαγωγία την ουσιαστική των λαϊκών μαζών.

Και από όλες τις παρατηρήσεις τώρα που έχουμε κάνει και εχθές στην επιτροπή και τις αντιρρήσεις του ΚΚΕ -που δεν είναι ούτε λίγες και, κατά τη γνώμη μας, δεν είναι ούτε και ασήμαντες- ο αρμόδιος Υπουργός χθες στην επιτροπή βρήκε να μας κάνει κριτική μονάχα σε ένα επιμέρους σημείο, το οποίο συνδέεται με μια προηγούμενη συμφωνία με το Συμβούλιο της Ευρώπης και που αφορά σε ένα πιλοτικό πρόγραμμα χρηματοδότησης τηλεοπτικών σειρών από την Ευρωπαϊκή Ένωση, προσάπτοντας στο κόμμα μας την ψευδέστατη και συκοφαντική κατηγορία ότι αρνείται, δήθεν, τα χρήματα της Ευρωπαϊκής Ένωσης, γιατί εμείς -και αυτό όλοι το γνωρίζουν- είμαστε όχι επί επιμέρους, αλλά συνολικά αντίθετοι με όλο το θεσμικό πλαίσιο της Ευρωπαϊκής Ένωσης και του Συμβουλίου της Ευρώπης που από καιρό τώρα βέβαια αποτελεί παρακολούθημα της Ευρωπαϊκής Ένωσης. Και αναφέρεται ρητά στο άρθρο 27 εδώ της συμφωνίας, όπου γίνεται λόγος για δράσεις εντός του θεσμικού πλαισίου της Ευρωπαϊκής Ένωσης και του Συμβουλίου της Ευρώπης.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ**. ΚΩΝΣΤΑΝΤΙΝΟΣ ΤΑΣΟΥΛΑΣ**)

Με αυτό το θεσμικό πλαίσιο που βαθαίνει την εμπορευματοποίηση της τέχνης και του πολιτισμού είμαστε αντίθετοι και όχι βέβαια με τις ανταλλαγές προσώπων και θέσεων που προβλέπουν τα άρθρα 25 και 26. Στο ίδιο, όμως, το άρθρο 27 και στην τρίτη του παράγραφο υπάρχει και κάτι ακόμα. Τα μέρη, λέει, εξετάζουν τη δυνατότητα διαμόρφωσης κοινής πολιτικής στο εξελισσόμενο πλαίσιο του νέου Μπάουχαους σε ευρωπαϊκό και διεθνές επίπεδο.

Τι ακριβώς, όμως, είναι αυτό το νέο ευρωπαϊκό Μπάουχαους; Η απάντηση βρίσκεται στην ιστοσελίδα του, όπου αναφέρονται τα εξής: «Το νέο ευρωπαϊκό Μπάουχαους είναι μια πρωτοβουλία πολιτικής και χρηματοδότησης της Ευρωπαϊκής Ένωσης που δρομολογήθηκε από την Ευρωπαϊκή Επιτροπή το 2021 και προωθεί βιώσιμες λύσεις για το μετασχηματισμό του δομημένου περιβάλλοντος και του τρόπου ζωής, στο πλαίσιο της πράσινης μετάβασης. Ακολουθεί στη συνέχεια η Πρόεδρος της Κομισιόν, η κ. Φον ντερ Λάιεν, η οποία δηλώνει στο πρώτο συνέδριο αυτού του ευρωπαϊκού. Μπάουχαους: «Το νέο ευρωπαϊκό Μπάουχαους έχει να κάνει με την ελπίδα, την έμπνευση, τις νέες δυνατότητες και τις πρακτικές δράσεις ενάντια στην κλιματική αλλαγή». Η πολιτική, λέει, και η οικονομία είναι απαραίτητη, αλλά δεν είναι αρκετή, χρειαζόμαστε κάτι ακόμα, ένα κοινό αφήγημα που να αγγίζει όχι μόνο το μυαλό μας, αλλά την καρδιά μας και την ψυχή μας.

Αλήθεια, τι γυρεύει η αλεπού στο παζάρι; Τι ψάχνει η Κομισιόν στον χώρο της τέχνης και του Μπάουχαους, ενός κινήματος που θυμίζουμε ότι δημιουργήθηκε μέσα στο πνεύμα των ιδεών της σοσιαλιστικής επανάστασης και λίγο μετά την επανάσταση τη σοσιαλιστική στη Γερμανία τον Νοέμβρη του 1918. Και σύμφωνα με τις αρχές αυτού του κινήματος του Μπάουχαους -προοδευτικού βεβαίως στο ξεκίνημά του- η γλυπτική, η αρχιτεκτονική, οι εφαρμοσμένες τέχνες, οι καλλιτέχνες, οι αρχιτέκτονες, οι χειροτέχνες, οι τεχνίτες συνενώνονται σε μια ενιαία λογική, όπου η οικοδόμηση και η δημιουργία θα έφερνε τον απλό άνθρωπο κοντά στην τέχνη. Φυσικά με την άνοδο του ναζισμού η σχολή έκλεισε και τα στελέχη της διώχθηκαν.

Τι ψάχνει, λοιπόν, η Κομισιόν στο νέο Μπάουχαους; Ανοιχτά αξιοποιεί τη φήμη και τη επιδραστικότητα ενός προοδευτικού κινήματος στην τέχνη -όπως ήταν, όπως είπαμε, το Μπάουχαους στο ξεκίνημά του- στα χρόνια του Μεσοπολέμου, το διαστρεβλώνει και επιχειρεί να ενσωματώσει πλατιές λαϊκές μάζες στην πολιτική της λεγόμενης πράσινης μετάβασης, μέσω της τέχνης και του πολιτισμού. Άλλη μια κραυγαλέα απόδειξη του ότι στο πλαίσιο του καπιταλισμού και ο πολιτισμός και οι τέχνες, όπως και τα πάντα, υποτάσσονται, αιχμαλωτίζονται και υπηρετούν τη στρατηγική της κερδοφορίας, εν προκειμένω των ομίλων της πράσινης οικονομίας, πολύ περισσότερο σήμερα που εξαπλώνεται η ενεργειακή φτώχεια, που οξύνονται οι ιμπεριαλιστικοί ανταγωνισμοί, όπως βλέπουμε, σε επικίνδυνο μάλιστα βαθμό και απειλείται ένα γενικό αιματοκύλισμα των λαών για τα κέρδη των καπιταλιστών. Με βάση όλα τα παραπάνω, ψηφίζουμε «παρών» στη συγκεκριμένη συμφωνία.

Ευχαριστώ.

**ΠΡΟΕΔΡΟΣ (Κωνσταντίνος Τασούλας):** Και εμείς ευχαριστούμε τον κ. Δελή που μίλησε ως ειδικός αγορητής επί του νομοσχεδίου του Υπουργείου Πολιτισμού.

Με την άδειά σας, κυρίες και κύριοι συνάδελφοι, θα κάνουμε μια μικρή διακοπή από τη συζήτηση του νομοσχεδίου για την «ιεροτελεστία» της καταθέσεως του κρατικού προϋπολογισμού του 2025, όπως συνηθίζεται.

Είναι εδώ ο Υπουργός Οικονομικών και ο αρμόδιος Υφυπουργός, ο κ. Πετραλιάς. Αμέσως πριν τον εγχειρίσει στον Πρόεδρο της Βουλής, να μας πει κάτι για το περιεχόμενό του.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Κύριε Πρόεδρε, κυρίες και κύριοι συνάδελφοι, είναι μια ημέρα ιδιαίτερα σημαντική για εμάς, το Υπουργείο Εθνικής Οικονομίας και Οικονομικών, αλλά πιστεύω και για τη Βουλή των Ελλήνων, γιατί είναι η ημέρα κατάθεσης στο Σώμα του κρατικού προϋπολογισμού.

Είναι ιδιαίτερα σημαντική για εμάς, το Υπουργείο Εθνικής Οικονομίας και Οικονομικών, αλλά πιστεύω και για τη Βουλή των Ελλήνων, γιατί είναι η ημέρα κατάθεσης στο Σώμα του κρατικού προϋπολογισμού.

Είναι ιδιαίτερη τιμή για εμάς, τον αρμόδιο Υφυπουργό Θάνο Πετραλιά και εμένα, να καταθέτουμε στο Σώμα τον κρατικό προϋπολογισμό του 2025 και την εισηγητική του έκθεση φυσικά.

Καταθέτω, επίσης, έκθεση επί των φορολογικών δαπανών, εκθέσεις των γενικών διευθυντών του Γενικού Λογιστηρίου του Κράτους, φορολογίας, τελωνείων και ειδικών φόρων κατανάλωσης, δημόσιας περιουσίας και κοινωφελών περιουσιών του Υπουργείου Εθνικής Οικονομίας και Οικονομικών, την ετήσια έκθεση ελέγχου της Γενικής Διεύθυνσης Δημοσιονομικών Ελέγχων του Γενικού Λογιστηρίου του Κράτους, καθώς και τις δηλώσεις που προβλέπονται στο άρθρο 58 του ν.4270/2014, όπως αυτό ισχύει.

Κύριε Πρόεδρε, θα σας παρακαλέσω να οριστούν ημερομηνίες για τη συζήτηση του κρατικού προϋπολογισμού στη Διαρκή Επιτροπή Οικονομικών, καθώς και στην Ολομέλεια της Βουλής. Η κατάθεση του κρατικού προϋπολογισμού του οικονομικού έτους 2025 συνοδεύεται και από ειδική έκδοση του προϋπολογισμού επιδόσεων του οικονομικού έτους 2025.

Τέλος, ενημερώνω το Σώμα ότι επιπλέον κατατίθεται ο απολογισμός και ο γενικός ισολογισμός του κράτους οικονομικού έτους 2023, συνοδευόμενοι από την έκθεση του Ελεγκτικού Συνεδρίου.

Σας ευχαριστώ πολύ.

(Στο σημείο αυτό ο Υπουργός Εθνικής Οικονομίας και Οικονομικώνκ. Κωνσταντίνος Χατζηδάκης καταθέτει στον Πρόεδρο της Βουλής τα προαναφερθέντα με τη μορφή stick (ψηφιακό μέσο αποθήκευσης))

(Χειροκροτήματα από την πτέρυγα της Νέας Δημοκρατίας και από τα έδρανα της Κυβέρνησης)

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, επιτρέψτε μου να σας ενημερώσω ότι η συζήτηση του κρατικού προϋπολογισμού του 2025, που μόλις κατετέθη από τον Υπουργό Οικονομικών, και ο οποίος προηγουμένως ουσιαστικά ανέγνωσε τα περιεχόμενά του, στην αρμόδια Διαρκή Επιτροπή Οικονομικών Υποθέσεων, θα διεξαχθεί σε τέσσερις συνεχείς συνεδριάσεις, όπως προβλέπεται, στις 25, 26 και 27 Νοεμβρίου 2024, μετά από συνεννόηση με το Προεδρείο της επιτροπής.

Επίσης, στη συνέχεια η συζήτηση στην Ολομέλεια της Βουλής θα ξεκινήσει την 11η Δεκεμβρίου του 2024, σύμφωνα με το άρθρο 123 παράγραφος 1 του Κανονισμού, και θα ολοκληρωθεί την 15η Δεκεμβρίου 2024 έως τις 12 τα μεσάνυχτα με την ψήφισή του.

Σας ευχαριστώ πολύ. Μπορούμε να συνεχίσουμε τη συζήτηση του νομοσχεδίου του Υπουργείου Πολιτισμού.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **Γεώργιος Γεωργαντάς)**

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, συνεχίζουμε τη συνεδρίαση του νομοθετικού έργου.

Τον λόγο έχει η ειδική αγορήτρια από το ΠΑΣΟΚ - Κίνημα Αλλαγής, η κ. Γρηγοράκου.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα συζητούμε για την Κύρωση της Συμφωνίας Πολιτιστικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Κυπριακής Δημοκρατίας στον τομέα του πολιτισμού.

Αυτό, όμως, το συζητάμε σήμερα εμείς εδώ εντός της Αίθουσας της Ολομέλειας του Κοινοβουλίου μέσα στη Βουλή, ενώ αυτή τη στιγμή έξω οι Έλληνες απεργούν, διαμαρτύρονται και αντιδρούν. Οι πολίτες κατεβαίνουν στον δρόμο απέναντι σε μια κυβέρνηση που έχει αφήσει τη χώρα να βυθίζεται σε μια ανεξέλεγκτη κρίση ακρίβειας, ενεργειακής φτώχειας και οικονομικών ανισοτήτων.

Η ακρίβεια καίει τα νοικοκυριά. Η Ελλάδα είναι πλέον πρωταθλήτρια στην ακρίβεια. Σύμφωνα με την ΕΛΣΤΑΤ, ο γενικός δείκτης τιμών καταναλωτή αυξήθηκε κατά 2,4% τον Οκτώβριο του 2024 σε σύγκριση με τον αντίστοιχο μήνα του 2023, αλλά η πραγματική επιβάρυνση των νοικοκυριών είναι πολλαπλάσια. Την ίδια στιγμή βασικά αγαθά γίνονται ολοένα και πιο απρόσιτα για τους πολίτες. Η αισχροκέρδεια έχει γίνει κανόνας και η κυβέρνηση παραμένει αμέτοχη, ανίκανη να θέσει έστω και τα βασικά όρια στη λειτουργία της αγοράς.

Οι πολίτες είναι σήμερα στον δρόμο γιατί η στέγη έγινε πολυτέλεια. Οι τιμές των ενοικίων εκτοξεύονται αποκλείοντας νέες οικογένειες και νέους εργαζόμενους από τη δυνατότητα να ζήσουν αξιοπρεπώς. Η βραχυχρόνια μίσθωση έχει καταστήσει τις μεγάλες πόλεις απλησίαστες. Το πρόβλημα απαιτεί μια ολοκληρωμένη στεγαστική πολιτική, «πάγωμα» της Golden Visa, αυστηρή ρύθμιση της βραχυχρόνιας μίσθωσης και υλοποίηση προγραμμάτων κοινωνικής κατοικίας. Το έχουμε πει πάρα πολλές φορές εδώ οι Βουλευτές από αυτό εδώ το Βήμα. Το έχει πει ακόμη περισσότερο ο Πρόεδρός μας, ο Νίκος Ανδρουλάκης.

Οι εργαζόμενοι και οι εργαζόμενες απεργούν γιατί η ενεργειακή φτώχεια είναι πραγματικότητα. Το ενεργειακό καρτέλ εξακολουθεί να αισχροκερδεί, ενώ η κυβέρνηση αποτυγχάνει να ρυθμίσει τη λειτουργία της αγοράς. Οι τιμές της ενέργειας δεν ανταποκρίνονται στη διεθνή αποκλιμάκωση, καθώς οι πάροχοι εκμεταλλεύονται τη δομική αδυναμία της αγοράς.

Παράλληλα, οι επενδύσεις στις ανανεώσιμες πηγές ενέργειας γίνονται χωρίς στρατηγικό σχέδιο και ελέγχους δημιουργώντας νέα προβλήματα. Νομίζω από αυτό εδώ το Βήμα έχουμε μιλήσει πάρα πολλές φορές για την επιδρομή των ανεμογεννητριών σε πάρα πολλές περιοχές της Ελλάδας, όπως και στη δική μου ιδιαίτερη πατρίδα, τη Λακωνία, στον Δήμο Ανατολικής Μάνης και φυσικά στον Δήμο Μονεμβασιάς. Οι ενεργειακές κοινότητες παραμένουν αποκλεισμένες και ιδίως για τους αγρότες, οι οποίοι πραγματικά υποφέρουν με το κόστος παραγωγής, το οποίο φυσικά μετακυλίεται στην πορεία και στον καταναλωτή.

Και, επίσης, οι μικρομεσαίες επιχειρήσεις βρίσκονται αντιμέτωπες με τα κύματα ενεργειακής ακρίβειας. Ζαχαροπλαστείο στη Σπάρτη καλείται να πληρώσει 3.200 ευρώ στον λογαριασμό του ρεύματός του.

Οι εργαζόμενοι και οι εργαζόμενες είναι σήμερα στον δρόμο γιατί τους πνίγει το δίκιο. Δεύτερη χαμηλότερη αγοραστική δύναμη στην Ευρώπη μετά τη Βουλγαρία η Ελλάδα, τρίτη χειρότερη επίδοση στα μισθολογικά θέματα η Ελλάδα στις τριάντα πέντε χώρες του ΟΟΣΑ με τρίτο χειρότερο μισθό μετά από το Μεξικό και την Κολομβία σε σύγκριση με το 2019.

Και σήμερα έξω από εδώ μιλάμε για τις συλλογικές συμβάσεις εργασίας όπου κάποια στιγμή θα πρέπει ο κατώτατος μισθός να μην ορίζεται από την κυβέρνηση, αλλά από τους κοινωνικούς εταίρους σε συνέχεια συζητήσεων μεταξύ εργαζομένων και εργοδοτών, οι οποίοι γνωρίζουν καλύτερα από όλους την αγορά της εργασίας.

Γιατροί, νοσηλευτές, δάσκαλοι και καθηγητές σήμερα είναι όλοι στον δρόμο, διότι το ΕΣΥ καταρρέει, διότι η περιφέρεια και ειδικά τα νοσοκομεία και οι δομές υγείας στην επαρχία εκπέμπουν SOS, διότι η εκπαίδευση έχει γίνει πλέον πολυτέλεια, διότι τα παιδιά στοιβάζονται σε θέσεις στις σχολικές αίθουσες λόγω των συγχωνεύσεων και, επίσης, υπάρχουν και πάρα πολλά σχολεία τα οποία δεν έχουν δάσκαλο.

Γι’ αυτό και σήμερα όλοι είμαστε στον δρόμο. Είμαστε στον δρόμο διότι λέμε: Φτάνει πια στην υποβάθμιση της ποιότητας ζωής μας. Και το ΠΑΣΟΚ είναι στον δρόμο. Το ΠΑΣΟΚ στηρίζει τη σημερινή απεργία γιατί είναι μια κραυγή διαμαρτυρίας για την οικονομική αδικία, για την υποβάθμιση της δημόσιας υγείας και παιδείας και την αδυναμία της κυβέρνησης να προσφέρει λύσεις στα πραγματικά προβλήματα του ελληνικού λαού.

Σήμερα στεκόμαστε δίπλα στους εργαζόμενους που διεκδικούν το δικαίωμά τους για μια αξιοπρεπή ζωή. Εμείς το ΠΑΣΟΚ - Κίνημα Αλλαγής, οι Βουλευτές και ο ίδιος ο Πρόεδρός μας, ο Νίκος Ανδρουλάκης, στις έντεκα η ώρα θα είναι στην απεργία.

Τώρα σχετικά με το υπό συζήτηση νομοσχέδιο και την κύρωση της σύμβασης Πολιτιστικής συνεργασίας, η συμφωνία αποτελεί αναμφίβολα μια ευκαιρία για περαιτέρω σύσφιξη των δεσμών των δύο χωρών, οι οποίες είναι συνδεδεμένες πολιτιστικά μέσω μιας κοινής ιστορικής πορείας που εκτείνεται από την αρχαιότητα μέχρι και σήμερα.

Η συμφωνία επικεντρώνεται σε τομείς που αφορούν τόσο την πολιτιστική κληρονομιά όσο και τον σύγχρονο πολιτισμό. Υπάρχουν ρυθμίσεις για τη συνεργασία σε αρχαιολογικές έρευνες, την προστασία της άυλης πολιτιστικής κληρονομιάς και την κοινή αντιμετώπιση της παράνομης διακίνησης αρχαιοτήτων. Είναι προφανές, λοιπόν, ότι η Ελλάδα και η Κύπρος συνδέονται πολιτιστικά μέσω μιας ριζωμένης βαθιά ιστορικής και πολιτιστικής σχέσης που εκτείνεται σε χιλιετίες.

Υπάρχει, επίσης, εννοείται και σύνδεση μεταξύ των δύο χωρών στο επίπεδο του σύγχρονου πολιτισμού μέσω συνεργασιών στους τομείς του θεάτρου, του κινηματογράφου, της μουσικής και γενικά σε θέματα παραγωγής, μουσικής και φεστιβάλ. Νομίζουμε ότι προφανώς η συζητούμενη συμφωνία αποτελεί αναμφίβολα μια ευκαιρία ανταλλαγής τεχνογνωσίας και βελτίωσης των πολιτιστικών πολιτικών και για τις δύο χώρες. Εκτενώς για την κύρωση αυτή μιλήσαμε και κατά τη διάρκεια της Επιτροπής Μορφωτικών Υποθέσεων.

Προφανώς αυτό το οποίο θέλουμε να τονίσουμε κλείνοντας, κύριε Υπουργέ, είναι αυτό το οποίο είπαμε, πως είναι απαραίτητο να διασφαλίσουμε ότι η συμφωνία αυτή δεν θα παραμείνει ένας κατάλογος καλών προθέσεων, αλλά θα συνοδευτεί από συγκεκριμένες δράσεις και ελέγχους υλοποίησης. Το ΠΑΣΟΚ - Κίνημα Αλλαγής υπερψηφίζει τη συγκεκριμένη κύρωση.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Και τώρα τον λόγο έχει ο εισηγητής από τον ΣΥΡΙΖΑ, ο κ. Μεϊκόπουλος.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Είμαι υπέρ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Συμφωνεί ο κ. Μεϊκόπουλος επί του περιεχομένου της συμβάσεως, οπότε δεν παίρνει τον λόγο.

Τον λόγο έχει από τη Νέα Δημοκρατία τώρα ο κ. Κουλκουδίνας για πέντε λεπτά.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το σχέδιο νόμου για την κύρωση της Συμφωνίας Πολιτιστικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Κυπριακής Δημοκρατίας στον τομέα του πολιτισμού επιβεβαιώνει τις στενές και αδιατάρακτες σχέσεις των δύο χωρών. Η στενή αυτή σχέση αλληλεγγύης και συνεργασίας με τον κυπριακό Ελληνισμό και τους θεσμικούς εκπροσώπους του επιβεβαιώνεται με πράξεις κυρίως και όχι με λόγια, λόγια που πολλές φορές διατυπώνονται με μεγάλη ευκολία και χωρίς να υπάρχει συνείδηση της βλάβης την οποία επιφέρουν.

Όπως είπα και στην ομιλία μου στην Επιτροπή Μορφωτικών Υποθέσεων, ο Ελληνισμός είναι ενιαίος και μία από τις βασικότερες εκφράσεις του είναι ο τομέας του πολιτισμού. Μία από τις κυρίαρχες εκφάνσεις του Ελληνισμού ως ενιαία έκφραση και αντίληψη είναι ο πολιτισμός. Η δύναμη και η ισχύς του πολιτισμού είναι τα δύο στοιχεία που χαλύβδωσαν σε καιρούς δύσκολους τον ελληνισμό.

Η κύρωση της συγκεκριμένης συμφωνίας σήμερα από τη Βουλή αυτό ακριβώς είναι που αποτυπώνει. Η συμφωνία αυτή που υπεγράφη τον περασμένο Αύγουστο ενεργοποιείται προκειμένου να ενεργοποιηθούν κοινές δράσεις για την ανάδειξη και προβολή της πολιτιστικής μας κληρονομιάς, αλλά και τη διεκδίκηση μίας διακριτής σχέσης σε ό,τι αφορά σε εκφάνσεις και τομείς του σύγχρονου πολιτισμού. Τα τριάντα ένα άρθρα αυτής της συμφωνίας οριοθετούν το πλαίσιο κοινών συνεργασιών και δράσεων προς αυτή την κατεύθυνση.

Όπως μου δόθηκε η ευκαιρία να πω και χθες στην Επιτροπή Μορφωτικών Υποθέσεων, η συμφωνία στηρίζεται σε δύο πυλώνες. Ο πρώτος αφορά στην προβολή και ανάδειξη της πολιτιστικής κληρονομιάς και ο δεύτερος αφορά στον σύγχρονο πολιτισμό και στις προοπτικές συνεργασιών και ανταλλαγών που διανοίγονται.

Στον πρώτο πυλώνα που καλύπτει τα άρθρα από 1 έως 7 προβλέπονται κοινές δράσεις για την ενίσχυση της αρχαιολογικής έρευνας μέσα από ανταλλαγές επισκέψεων εμπειρογνωμόνων στον τομέα της προστασίας και ανάδειξης της πολιτιστικής κληρονομιάς, καθώς και την ενίσχυση συνεργασίας σε θέματα προστασίας της πολιτιστικής κληρονομιάς από τις επιπτώσεις της κλιματικής αλλαγής, ο σχεδιασμός δράσεων, εκδηλώσεων, φεστιβάλ, σεμιναρίων και εκπαιδευτικών προγραμμάτων για τη διαφύλαξη και ανάδειξη της άυλης πολιτιστικής κληρονομιάς με συμμετοχές και από τις δύο χώρες, η επιστημονική και καλλιτεχνική παραγωγή σε κοινά πεδία, όπως η αρχαία, βυζαντινή, μεσαιωνική και νέα ελληνική γραμματεία και ιστορία, καθώς και σε ζητήματα εθνολογίας και εθνογραφίας. Επίσης, προβλέπεται η ανταλλαγή τεχνογνωσίας και καλών πρακτικών για την οργάνωση αρχαιολογικών μουσείων, ιστορικών και εθνολογικών μουσείων, αλλά και για τη διοργάνωση περιοδικών εκθέσεων με ιστορικά και αρχαιολογικά ευρήματα.

Ανάλογο πλαίσιο συνεργασίας προβλέπεται σε ό,τι έχει σχέση με τα μέτρα συντήρησης, διατήρησης, αποκατάστασης, ψηφιοποίησης και ανάδειξης της πολιτιστικής κληρονομιάς, καθώς και τη μετεκπαίδευση Κυπρίων στη δημιουργία εκμαγείων μέσω της Σχολής Εκμαγείων του Οργανισμού Διαχείρισης και Ανάπτυξης Πολιτιστικών Πόρων που λειτουργεί στη χώρα μας.

Όσον αφορά τη στενή συνεργασία για θέματα παράνομης διακίνησης αρχαιοτήτων και πολιτιστικών αγαθών γενικότερα, καθώς και για την επιστροφή παράνομα αποκτηθέντων πολιτιστικών αγαθών για εμάς, όπως καλά γνωρίζετε, έχει ιδιαίτερη σημασία αυτό το εδάφιο, αφού χρειαζόμαστε διεθνή στήριξη και συμμάχους στην πανεθνική -θα έλεγα- προσπάθεια για την επιστροφή αρχαιολογικών ευρημάτων και μνημείων τα οποία ανήκουν στην Ελλάδα. Και δεν αναφέρομαι μόνο στα Γλυπτά του Παρθενώνα, αλλά και σε μια σειρά άλλων αρχαιολογικών ευρημάτων που βρίσκονται σε γκαλερί ή μουσεία του εξωτερικού.

Και η προσπάθεια αυτή, κυρίες και κύριοι συνάδελφοι, δεν είναι μια χαμένη υπόθεση. Να θυμίσω ότι μετά από συλλογική και συνεπή προσπάθεια πολλών ετών το 2007 επέστρεψε στην Ελλάδα το χρυσό μακεδονικό στεφάνι από το Μουσείο Paul Getty.

Στον τομέα του σύγχρονου πολιτισμού η συμφωνία που έρχεται σήμερα προς συζήτηση και κύρωση στη Βουλή έχει ως σημείο αναφοράς διευρυμένες συνεργασίες σε όλες σχεδόν τις μορφές της τέχνης αλλά και των γραμμάτων. Θα αναφέρω χαρακτηριστικά τη συμμετοχή θεατρικών φορέων και σχημάτων της Ελλάδας και της Κύπρου -κρατικών και μη- σε θεατρικές παραστάσεις και φεστιβάλ, καθώς και σε δράσεις, όπως διαμονή καλλιτεχνών από τη μία χώρα στην άλλη, την ενίσχυση παραγωγών, συμπαραγωγών, συμμετοχών και συνεργασιών ανθρώπων του θεάτρου και θεατρικών σχημάτων από την Ελλάδα και την Κύπρο σε φεστιβάλ, εκπαιδευτικά προγράμματα και δράσεις, την ερευνητική δραστηριότητα στον τομέα της τεχνολογίας στο θέατρο μέσα από την ανάπτυξη συνεργασιών και προγραμμάτων πολιτισμού ανάμεσα στην Ελλάδα και την Κύπρο, καθώς και με τρίτες χώρες, τη διοργάνωση κοινών εκδηλώσεων στο «Σπίτι της Κύπρου», που αποτελεί το πολιτιστικό κέντρο της Πρεσβείας της Κυπριακής Δημοκρατίας στην Αθήνα, αλλά και σε άλλους πολιτιστικούς χώρους, κοινές συνεργασίες μεταξύ παραγωγών κινηματογραφικών και οπτικοακουστικών έργων από την Ελλάδα και την Κύπρο που οδηγούν σε συμπαραγωγές έργων, την ενίσχυση των συμπαραγωγών και της διανομής κινηματογραφικών και οπτικοακουστικών έργων δημιουργών από τις δύο χώρες τόσο στην Ελλάδα και στην Κύπρο όσο βέβαια και σε τρίτες χώρες.

Σε αυτή την κατεύθυνση Ελλάδα και Κύπρος έχουν τη δυνατότητα να αξιοποιήσουν τη συμμετοχή τους στη διευρυμένη μερική συμφωνία του Συμβουλίου της Ευρώπης, στο Eurimages, καθώς και στην αναθεωρημένη Σύμβαση του Συμβουλίου της Ευρώπης για τις κινηματογραφικές συμπαραγωγές, τη διοργάνωση, επίσης, κινηματογραφικών φεστιβάλ, αλλά και τη διαμόρφωση κοινής πολιτικής στον τομέα της κινηματογραφικής εκπαίδευσης και κατάρτισης στις δύο χώρες, την αξιοποίηση και ανάδειξη των κινηματογραφικών τους αρχείων, αλλά και την ανταλλαγή πληροφόρησης και οπτικοακουστικού υλικού, τη διοργάνωση κοινών εκδηλώσεων από ορχήστρες των δύο χωρών με έργα συνθετών από την Ελλάδα και την Κύπρο, την ενίσχυση παραγωγών, συμμετοχών και συνεργασιών συνθετών, ερμηνευτών, ορχηστρών, μουσικών σχημάτων και παραγωγών από την Ελλάδα και την Κύπρο σε μουσικά φεστιβάλ και ανάλογες εκδηλώσεις στις δύο χώρες, την ανάπτυξη δράσεων επίσης και συνεργειών στον τομέα των εικαστικών και εφαρμοσμένων τεχνών και της καλλιτεχνικής φωτογραφίας παράλληλα με τη διοργάνωση εκθέσεων, τη συνεργασία στον τομέα του χορού μετά από κοινή ενίσχυση παραγωγών, συμμετοχών και συνεργασιών χορευτών και χορευτικών ομάδων από την Ελλάδα και την Κύπρο σε πολιτιστικές εκδηλώσεις και φεστιβάλ, συμμετοχές σε εκθέσεις βιβλίου που διοργανώνονται και στις δύο χώρες, ενώ αυτή η συνεργασία μπορεί να διευρυνθεί με την ανταλλαγή τεχνογνωσίας σε ό,τι έχει σχέση με τη λειτουργία βιβλιοθηκών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, ολοκληρώστε.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Ολοκληρώνω σε ένα λεπτό, κύριε Πρόεδρε.

Ευρεία συνεργασία, επίσης, που στοχεύει στην καταγραφή και στη διασφάλιση της διατήρησης και εξέλιξης της παραδοσιακής και της σύγχρονης χειροτεχνίας μέσα από τη διοργάνωση εκπαιδευτικών προγραμμάτων και τη δημιουργία, φυσικά, στρατηγικών προγραμμάτων ανασύστασης και ανάπτυξης της χειροτεχνίας στις δύο χώρες.

Είναι σημαντικό, επίσης, ότι μέσα από το πλαίσιο αυτής της συμφωνίας ενθαρρύνεται και ενισχύεται η συνεργασία μεταξύ των φορέων του δημοσίου τομέα…

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, είστε υπέρ της κύρωσης, οπότε παρακαλώ συντομεύετε.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Ολοκληρώνω με μία κουβέντα.

Στην κατεύθυνση αυτή, στην κατεύθυνση όλων όσων περιέγραψα, προβλέπεται επίσης -και πρέπει να το πω αυτό- η αξιοποίηση των εγκαταστάσεων του Ιδρύματος «Μιχάλης Κακογιάννης», με το οποίο το Υπουργείο Πολιτισμού της Κυπριακής Δημοκρατίας έχει υπογράψει συμφωνία αμοιβαίας συνεργασίας, εφ’ όσον δεν προκύπτει καμμία οικονομική υποχρέωση του Υπουργείου Πολιτισμού της Ελληνικής Δημοκρατίας.

Αυτά είχα να πω και σας ευχαριστώ πάρα πολύ. Θεωρώ αυτονόητο ότι η κύρωση αυτής της συμφωνίας αποτελεί από ό,τι φαίνεται πεδίο συνάντησης όλων των πολιτικών δυνάμεων.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Ολοκληρώθηκε ο κύκλος των ομιλιών των αγορητών.

Τον λόγο έχει τώρα ο Πρόεδρος της Κοινοβουλευτικής Ομάδας της Ελληνικής Λύσης, ο κ. Βελόπουλος.

Ορίστε, κύριε Βελόπουλε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Ξέρετε, θα έλεγα ότι είναι λίγο τραγικό να συζητάμε στο ελληνικό Κοινοβούλιο για την Κύπρο και τι θα κάνουμε στην Κύπρο, για τις τουριστικές συνεργασίες, για τα αρχαία που έλεγε ο καλός συνάδελφος προηγουμένως, όταν δεν έχουμε στείλει ούτε μία σφαίρα και ταυτόχρονα στέλνουμε σφαίρες στην Ουκρανία. Ειρήσθω εν παρόδω, να πω ότι κλείνει η πρεσβεία μας στο Κίεβο, όπως και η Αμερικανική Πρεσβεία, με συνέπεια ο πλανήτης να είναι σε ένα σκοινί τεντωμένο για έναν πυρηνικό όλεθρο ο όποιος έρχεται.

Και η σωστή πλευρά της ιστορίας της Νέας Δημοκρατίας, του ΠΑΣΟΚ και του ΣΥΡΙΖΑ είναι η συνέχεια του πολέμου. Είναι αυτοί που κάλεσαν εδώ μέσα τους αζοφίτες, τους ναζιστές και τους χειροκροτούσαν όλοι μαζί. Και αυτό για να μην ξεχνάμε την ιστορία.

Εύχομαι πραγματικά αυτός ο απίθανος τύπος, ο Μπάιντεν, τον οποίο στηρίξατε και στηρίζατε πάντοτε και οι τρεις μαζί, να μην πατήσει το κουμπί, γιατί αν πατήσει το κουμπί, δεν ξέρω αν θα υπάρχει γη την επόμενη μέρα. Και εννοώ αυτό που είχε πει αν δεν κάνω λάθος -για να μη με διορθώσει πάλι ο κ. Τασούλας- ο Αϊνστάιν, δεν ξέρω πότε θα γίνει Γ΄ Παγκόσμιος Πόλεμος, αλλά ο Δ΄ Παγκόσμιος Πόλεμος θα γίνει με τσεκούρια και πέτρες. Εσείς, λοιπόν, στη σωστή πλευρά της ιστορίας ρίχνετε νερό στον μύλο του πολέμου και η Ελληνική Λύση και κάποιοι άλλοι, εν πάση περιπτώσει, εδώ μέσα ρίχνουν νερό στο μύλο της ειρήνης και της ευημερίας των λαών. Αυτή είναι η ουσιαστική διαφορά μας.

(Χειροκροτήματα από την πτέρυγα της Ελληνικής Λύσης)

Θα ήθελα να ξεκινήσω λέγοντας αυτό που είχε πει ο μέγας Δημόκριτος, ότι όποιος ξεχνά τα δικά του σφάλματα, αποθρασύνεται. Και θεωρώ θράσος, αγαπητοί συνάδελφοι, το να πηγαίνουν μερικοί σημερινοί Βουλευτές στα Προπύλαια ή στις εκδηλώσεις διαμαρτυρίας των εργαζομένων για να κάνουν πορείες υπέρ των εργαζομένων και των συνταξιούχων. Και λέω θράσος, γιατί είναι οι ίδιοι άνθρωποι που με νόμους μείωσαν συντάξεις, μείωσαν μισθούς και έφεραν σε φτώχεια και απελπισία τον ελληνικό λαό. Τι δουλειά έχετε σ’ αυτές τις συγκεντρώσεις εσείς, κύριοι του ΠΑΣΟΚ, του ΣΥΡΙΖΑ και της Νέας Δημοκρατίας; Ενημερώστε τον ελληνικό λαό ότι είστε οι δήμιοί του, είστε οι δήμιοι των μισθών, οι δήμιοι των συντάξεων, οι δήμιοι της στοχοποίησής του. Πραγματικά τι θράσος είναι αυτό να πηγαίνετε σε πορείες; Είναι πρόκληση, κάτι που πρέπει να καταλάβει ο ελληνικός λαός και να το βάλει καλά στο μυαλό του.

Και επειδή είναι λίγος ο χρόνος, θα ήθελα να μιλήσω για την επιθεώρηση των τελευταίων επτά ημερών. Τις τελευταίες μέρες παρακολουθούμε την επιθεώρηση «ο Σαμαράς και τα σαμάρια». Πραγματικά φαρσοκωμωδία η ιστορία, μια κανονική φαρσοκωμωδία με χορηγούς ολιγάρχες και καπετανάτα και τσιφλίκια εντός της Νέας Δημοκρατίας! Εμάς δεν μας αφορά, δεν μας ενδιαφέρει αυτή η εσωκομματική αντιπαράθεση. Δεν είμαστε τα δεκανίκια της Νέας Δημοκρατίας που αγωνιούν για το αν ο Σαμαράς έχει γράψει ιστορία, για το αν η Νέα Δημοκρατία έχει γράψει ιστορία και δεν διαγράφεται η ιστορία. Αυτά δεν μας αφορούν. Τα σημαντικά για εμάς είναι η επίλυση των προβλημάτων του ελληνικού λαού και όχι τα εσωκομματικά παιχνίδια των κυρίων Μητσοτάκη και Σαμαρά. Αφήνουμε, λοιπόν, άλλους ενδιαφερόμενους, κυρίως ολιγάρχες, να διαγκωνίζονται για τη διαδοχή στη Νέα Δημοκρατία.

(Χειροκροτήματα από την πτέρυγα της Ελληνικής Λύσης)

Όμως, θα ήθελα να πω και κάτι άλλο, για να απαντήσω. Ερωτήσεις μόνο για σκεπτόμενους: Πού ήταν αυτοί οι όψιμοι πατριώτες που ξαφνικά βγήκαν στη Νέα Δημοκρατία και έβγαλαν κεφάλαια, όταν η Νέα Δημοκρατία έκανε τον αντιρατσιστικό νόμο, ο κ. Σαμαράς και η παρέα του, έναν αντιρατσιστικό νόμο ο οποίος μου απαγορεύει να κάνω κριτική στο Ισλάμ, διότι μπορεί να κληθώ να απολογηθώ στον εισαγγελέα για ρητορική μίσους; Και δεν βάλατε μέσα τη δική μας πρόταση για ελληνοφοβία, να μη βρίζουμε θεούς, Παναγίες και σημαίες! Πού ήταν ο Σαμαράς και αυτοί οι όψιμοι πατριώτες της Νέας Δημοκρατίας, όταν επί δεκαετίες δεν έκαναν Αποκλειστική Οικονομική Ζώνη και εξορύξεις, για να φάει ο Έλληνας ψωμί και να γίνει πλούσιος;

(Χειροκροτήματα από την πτέρυγα της Ελληνικής Λύσης)

Πού ήταν οι όψιμοι πατριώτες, όταν με τη Νέα Δημοκρατία, το ΠΑΣΟΚ και τον ΣΥΡΙΖΑ έφερναν τους αζοφίτες ναζιστές μέσα στο Κοινοβούλιο; Πού ήταν αυτοί οι όψιμοι πατριώτες, όταν ψήφιζαν funds και Χρηματιστήριο Ενέργειας που παίρνουν τα σπίτια και τις περιουσίες των Ελλήνων πολιτών; Πού ήταν οι όψιμοι πατριώτες;

(Χειροκροτήματα από την πτέρυγα της Ελληνικής Λύσης)

Ακούστε, εμείς δεν είμαστε στη λογική του Πάγκαλου ότι μαζί τα φάγαμε. Εμείς σας λέμε κάτι άλλο. Και οι τρεις μαζί και τα φάγατε και τα κάνατε! Αυτή είναι η οικτρή πραγματικότητα του ελληνικού λαού!

(Χειροκροτήματα από την πτέρυγα της Ελληνικής Λύσης)

Και επειδή θέλω να μιλήσουμε για πατριωτισμό, θα ξαναπώ για ακόμη μια φορά ότι είναι περίεργο που τα υπόλοιπα κόμματα -καταλαβαίνω τον ΣΥΡΙΖΑ, έχει εσωκομματικά προβλήματα, προσπαθούν να βρουν νέα ηγεσία, έχουν και πολλούς «δελφίνους», πέντε, έξι υποψήφιους Αρχηγούς, έχουν και έναν έκτο στον πάγκο, τον Κασσελάκη- δεν μιλάνε γι’ αυτό που έκανε η Τουρκία στο βορειοανατολικό Αιγαίο. Θα κάνει εξορύξεις. Η Τουρκία ξεκινάει έρευνες και εξορύξεις πλέον στο βορειοανατολικό Αιγαίο χωρίς να ρωτήσει καν την Ελλάδα. Δεν μιλάμε για έρευνες, αλλά για εξορύξεις. Θα τρυπήσει! Ούτε μία διαμαρτυρία!

Και η Ευρωπαϊκή Ένωση φέρνει τον Χάρτη της Σεβίλλης που μας δίνει και μας κατοχυρώνει ολόκληρη την ΑΟΖ -υπάρχει εδώ και δεκαετίες- και ούτε η Νέα Δημοκρατία ούτε το ΠΑΣΟΚ ούτε ο ΣΥΡΙΖΑ επέβαλαν πραγματικά τον Χάρτη της Σεβίλλης, δηλαδή την ελληνική ΑΟΖ των διακοσίων ναυτικών μιλίων. Και μας βάζει και πρόστιμο η Ευρωπαϊκή Ένωση, μας πηγαίνει στα δικαστήρια για το θέμα αυτό. Διότι το χωροταξικό σχέδιο της Ευρωπαϊκής Ένωσης δεν περιλαμβάνει την ελληνική ΑΟΖ. Και ποιος φταίει; Οι κυβερνήσεις της Νέας Δημοκρατίας, του ΠΑΣΟΚ και του ΣΥΡΙΖΑ! Είστε τόσο ίδιοι και τόσο προβλέψιμοι!

(Χειροκροτήματα από την πτέρυγα της Ελληνικής Λύσης)

Και ακούστε τι έκανε η ελληνική Κυβέρνηση το 2021. Δεν είναι μειοδότες. Είμαι πολύ μικρός για να αποκαλέσω έναν άνθρωπο προδότη ή μειοδότη. Το αν κάποιος το είπε εν τη ρύμη του λόγου του, ο κ. Γεραπετρίτης, ας απολογηθεί αυτός. Για εμάς, όμως, είναι μειοδοσία και προδοσία να θεωρείς τον Χάρτη της Σεβίλλης ιδιωτικό, παρακαλώ! Έτσι τον χαρακτήρισε η Νέα Δημοκρατία! Ιδιωτικό! Ενώ είναι ο θησαυρός της Ελλάδας, ο θησαυρός της ειρήνης, ο θησαυρός για την Ελλάδα και τους Έλληνες!

(Χειροκροτήματα από την πτέρυγα της Ελληνικής Λύσης)

Άρα δεν χρειάζεται να μπω στη διαδικασία και να αποδείξω ότι βιάζεστε να κάνετε εσείς συνομιλίες με τους Τούρκους. Για ποιον λόγο; Όταν γνωρίζουμε ότι αυτή τη στιγμή ο Πρόεδρος Τραμπ, αυτόν που μισούσατε όλοι -εδώ ο Πρωθυπουργός χαρακτήριζε ως «τραμπικούς» όσους μιλούσαν για τα εθνικά θέματα ή, εν πάση περιπτώσει, ήταν αντι-woke στην ατζέντα τους- τοποθετεί όλους τους αντι-Τούρκους φιλοϊσραηλινούς σε Υπουργεία. Η Τουρκία είναι σε πανικό. Ταυτοχρόνως, το Ισραήλ βοηθάει την ίδρυση κουρδικού κράτους και ο Γεραπετρίτης, ο Μητσοτάκης και η Νέα Δημοκρατία θέλουν εμμονικά να κάνουν έναν ατέρμονο διάλογο ο οποίος δεν βολεύει τα εθνικά μας θέματα. Γιατί; Σταματήστε τώρα τον διάλογο! Καμμία κουβέντα με την Τουρκία μέχρι να δούμε τι θα γίνει! Τόσο απλά είναι τα πράγματα!

(Χειροκροτήματα από την πτέρυγα της Ελληνικής Λύσης)

Και επειδή στη Νέα Δημοκρατία είναι καθ’ έξιν ψεύτες, ήρθε εδώ ο Άδωνις Γεωργιάδης, το πουλέν, ο βιρτουόζος, ο ζογκλέρ στις κυβιστήσεις της Νέας Δημοκρατίας και μας είπε ότι η Μελάνια Τραμπ είχε κάνει, λέει, μια δήλωση ότι ο Τραμπ δεν είναι εναντίον της woke ατζέντας. Δεν ήξερα ότι αν κάνει μια δήλωση σε ένα twit η σύζυγος του Πρωθυπουργού σημαίνει ότι δεσμεύει και ολόκληρη την Κυβέρνηση. Δεν ήξερα, δηλαδή, ότι αν η κ. Μαρέβα κάνει μία δήλωση σημαίνει ότι δεσμεύεται η Κυβέρνηση.

Ακούστε, κύριοι συνάδελφοι! Ας θυμηθούμε τι έκανε η Νέα Δημοκρατία, γιατί οι κυβιστήσεις του Πρωθυπουργού είναι για ανθρώπους οι οποίοι πραγματικά είναι μη νοήμονα όντα, μη νοήμονες. Στην πραγματικότητα, λοιπόν, επιδότησε θέσεις εργασίας για τρανς άτομα, ενώ δεν ασχολήθηκε ποτέ με την ελληνική οικογένεια. Ο κ. Μητσοτάκης όταν έγινε το gay pride, έβγαλε διάγγελμα. Τώρα γιατί κάνει κυβιστήσεις; Έκανε εθνική στρατηγική για τους ΛΟΑΤΚΙ με γάμους γκέι και τα σχετικά. Μίλησε για την τυραννία της πλειοψηφίας. Τώρα ξαφνικά μαθαίνει τη woke τυραννία, την τυραννία της μειοψηφίας και όχι της πλειοψηφίας. Πρόκειται για μια στροφή εκατόν ογδόντα μοιρών, για μία κυβίστηση, η οποία οφείλεται όχι σε συνειδητή επιλογή, στην ενδόμυχη σκέψη ότι μπορεί να έκανε λάθος. Όχι, δεν είναι αυτό. Είναι ο καιροσκοπισμός ενός πολιτικάντη, ο οποίος αντιλαμβανόμενος ότι είναι κόντρα στο ρεύμα, το παγκόσμιο -λόγω Τραμπ-, πάει να κάνει κυβίστηση.

Ακούστε, ένα είναι βέβαιο! Η woke ατζέντα επιβλήθηκε από κάποιους. Άλλωστε, αυτό το είπε και ο ίδιος ο Πρωθυπουργός. Είπε ότι αν ήταν στη θέση μου, δεν θα το έκανα. Κι εγώ αναρωτιόμουν: Ποιος κυβερνά αυτόν τον τόπο, όταν ο Πρωθυπουργός λέει ότι αν ήταν στο χέρι του, δεν θα επέβαλε woke ατζέντα; Ποιος κυβερνάει την Ελλάδα;

Άθλια, λοιπόν, η προσπάθεια της Νέας Δημοκρατίας να εξαπατήσει τον ελληνικό λαό. Όμως, τι περιμένει κανείς από ένα κόμμα που αποκαλούσε «ψεκασμένους» τους Έλληνες πολίτες; Τι να περιμένει κανείς από ένα κόμμα που αποκαλούσε «βλαμμένους» τους Έλληνες πολίτες, γιατί δεν θέλαμε να στείλουμε όπλα στην Ουκρανία; Μας έλεγε «φιλοπουτινικούς». Τώρα που θα του βγει «φιλοπουτινικός» ο Τραμπ, να δω τι θα λέει ο Πρωθυπουργός μπροστά του!

Γι’ αυτό σας λέω ότι η πολιτική είναι πολύ σοβαρή υπόθεση για να την αφήνεις σε χέρια ανθρώπων που ελαφρά τη καρδία βρίζουν, καθυβρίζουν θα έλεγα εγώ και λοιδορούν έναν λαό, τον κυρίαρχο ελληνικό λαό, που ψηφίζει και αποφασίζει για το μέλλον της Ελλάδας και το δικό του!

(Χειροκροτήματα από την πτέρυγα της Ελληνικής Λύσης)

Κλείνοντας, θα ήθελα να κάνω μία έκκληση στη Νέα Δημοκρατία, να ζητήσετε συγγνώμη. Να ζητήσετε συγγνώμη και να αφήσετε τις κυβιστήσεις! Θα πείτε ένα μεγάλο συγγνώμη για τη woke ατζέντα που επιβάλατε διά της βίας. Και τον αντιρατσιστικό νόμο κάνατε εσείς και τον γάμο των ομοφυλοφίλων!

Και θα πω ένα πράγμα σε αυτούς τους όψιμους πατριώτες: Καλό είναι να μετανοείς, αλλά πρώτα πρέπει να ζητάς συγγνώμη και να λες ότι έκανα λάθος και όχι να επιχειρείς με τα μέσα ενημέρωσης που ελέγχεις εσύ να εξαπατήσεις για ακόμη μία φορά τον εξαπατημένο ελληνικό λαό! Και κυρίως θα πρέπει να πείτε συγγνώμη για τις ύβρεις εναντίον του ελληνικού λαού.

Εμείς καταθέσαμε χθες μία πρόταση νόμου για την κατάργηση των νόμων που αφορούν την αναγνώριση ταυτότητας φύλου, την αλλαγή φύλου και τον γάμο μεταξύ ατόμων του ιδίου φύλου. Υπάρχει στα Πρακτικά της Βουλής. Μιλάμε για νόμο που επαναφέρει την Ελλάδα στις παραδοσιακές της αρχές, στην οικογένεια, στην πίστη, στην Ορθοδοξία και στις συμβατές έννοιες του άνδρα και της γυναίκας!

(Χειροκροτήματα από την πτέρυγα της Ελληνικής Λύσης)

Να ξεκαθαρίσουμε, λοιπόν, κάτι, γιατί άκουσα πολλά. Άκουσα χθες από τον Άδωνη να μας λέει και κομμουνιστές. Ο άνθρωπος έχει σύγχυση ιδεολογική. Δεν κατάλαβα γιατί είναι ύβρις να είσαι κομμουνιστής. Και το λέω στον κ. Γεωργιάδη αυτό. Εκεί, όμως, απευθύνεται στο ταπεινό ελαστικό ένστικτο του ψηφοφόρου του δεξιού, γιατί προσπαθεί να διαχωρίσει τους Έλληνες σε δεξιούς και αριστερούς. Επιχειρεί δηλαδή να σαλαμοποιήσει την πολιτική ζωή του τόπου. Εμείς είμαστε δεξιοί, εσείς είστε αριστεροί, οι άλλοι είναι κεντρώοι, εμείς είμαστε κεντροδεξιοί, οι άλλοι είναι κεντροαριστεροί, οι άλλοι είναι ακροαριστεροί, οι άλλοι είναι ακροδεξιοί.

Όχι, κύριοι. Η πείνα -το ξαναλέμε- δεν έχει Δεξιά και Αριστερά. Η πείνα είναι πείνα για τον δεξιό και τον αριστερό. Καταλάβετε το. Και εμείς ενώνουμε τους Έλληνες. Εμείς δεν είμαστε ούτε δεξιό κόμμα -και ούτε είπαμε ποτέ ότι είμαστε δεξιό κόμμα- ούτε αριστερό κόμμα. Δεν είμαστε τίποτε από αυτά. Είμαστε το μοναδικό -το λέει, το φωνάζει- πατριωτικό, εθνικό, κοινωνικό, λαϊκό κόμμα. Αυτή είναι η υπηρέτηση του ελληνικού λαού.

(Χειροκροτήματα από την πτέρυγα της Ελληνικής Λύσης)

Ας το καταλάβει ο κ. Άδωνις, ο οποίος είναι εύκαιρος και εύκολος να κάνει κυβιστήσεις. Αύριο μπορεί να γίνει και αριστερός, έτσι απλά για να λέει κάτι. Μπορεί να γίνει και ακροαριστερός. Μπορεί να γίνει και ακρονεοφιλελεύθερος. Απ’ όλα. Διότι στο μπλέντερ του ιδεολογικού του μυαλού -μυαλού, ιδεολογικά εννοώ- υπάρχει ρευστή ιδεολογική τοποθέτηση. Δεν ξέρει τι είναι και ο ίδιος. Και προσπαθεί να μας πείσει ότι είναι απ’ όλα. Ε, λοιπόν απ’ όλα δεν μπορεί να είναι κανένας. Ή είσαι με τον πλούσιο ή με το φτωχό. Ή είσαι με τους ολιγάρχες ή είσαι με τους πολίτες.

(Χειροκροτήματα από την πτέρυγα της Ελληνικής Λύσης)

Αυτός, λοιπόν, ο κύριος είναι με τους ολιγάρχες, είναι με τα κανάλια, είναι με τους πλουσίους. Εξάλλου το είπε και μόνος του εδώ μέσα: «Κύριε Βελόπουλε, τι διαμαρτύρεστε; Να πάρω τον κ. Αλαφούζο ένα τηλέφωνο να σας βγάλει στον «ΣΚΑΪ»». Γιατί έχω να βγω τέσσερα, πέντε χρόνια στον «ΣΚΑΪ». Δεν ξέρω πόσα. Δεν περνάω απ’ έξω.

**ΚΩΝΣΤΑΝΤΙΝΟΣ ΧΗΤΑΣ:** Καλύτερα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Καλύτερα είναι, το ξέρω. Όταν πηγαίνεις σε ένα σάπιο κρέας και κάθεσαι δίπλα, μπορεί να σαπίσεις και εσύ. Γιατί η σάπια ενημέρωση, είναι σάπια ενημέρωση.

Είμαστε, λοιπόν, στον 21ο αιώνα. Η μάχη, πλέον, είναι άλλου είδους. Δεν είμαστε απολιθώματα του 20ου αιώνα να λέμε «είσαι δεξιός, δεν σου μιλάω», «είσαι αριστερός, δεν σου μιλάω», «είσαι κεντρώος, δεν σου μιλάω». Ο 21ος αιώνας έχει δύο πόλους, τον πατριωτισμό και τον γκλομπαλισμό. Διαλέξτε πλευρά, είτε είστε αριστεροί είτε δεξιοί Έλληνες, με τον πατριωτισμό για να αλλάξουμε την πατρίδα, για να αλλάξουμε την Ελλάδα.

(Χειροκροτήματα από την πτέρυγα της Ελληνικής Λύσης)

Και επειδή έχω δώσει τον λόγο μου στην κ. Κωνσταντοπούλου να τελειώσω στα δεκαπέντε λεπτά, να πω το εξής για τα οικονομικά -και απευθύνομαι στη Νέα Δημοκρατία: Έχετε κάνει εγκλήματα οικονομικά. Εγκλήματα. Δεν θα μιλήσω για απευθείας αναθέσεις. Δεν θα μιλήσω για μίζες και διαφθορά. Θα πω κάτι, όμως: Το ογκώδες εμπορικό έλλειμμα το ξέρετε; Ογκώδες εμπορικό έλλειμμα.

Το 2023 κατρακυλήσαμε από την 10η θέση στην 26η θέση της Ευρωπαϊκής Ενώσεως σε όγκο παραγωγής τόνων αγροτικών προϊόντων. Η ετήσια πτώση είναι 16%. Ξέρετε τι σημαίνει αυτό; Εδώ είναι ο χάρτης και θα τον καταθέσω στα Πρακτικά. Σημαίνει ότι θα πεινάσουμε. Τέλος.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Από το 2019 αυτό το κόμμα, η Ελληνική Λύση, έλεγε «στήριξη του πρωτογενούς τομέα, κτηνοτροφία, αλιεία, γεωργία» γιατί θα πεινάσουμε. Και η πείνα ήρθε. Γι’ αυτό και απευθύνομαι στους πολίτες και λέω ότι δεν πρέπει να ψηφίζετε με βάση το ένστικτο, αλλά με βάση τη λογική και η λογική λέει ότι ο πολιτικός πρέπει να προβλέπει την εξέλιξη για να τη θεραπεύσει, όχι να τρέχει πίσω από αυτή.

Και εμείς και προβλέψαμε και μπορούμε να θεραπεύσουμε το πρόβλημα, γιατί έχουμε τη λύση. Γιατί είμαστε η λύση.

(Χειροκροτήματα από την πτέρυγα της Ελληνικής Λύσης)

Εσείς, όμως, βλέπετε μόνο τους πλουσίους να γίνονται πλουσιότεροι και τους φτωχούς, φτωχότεροι. Επειδή η Ελλάδα έχει διαθέσιμα περισσότερα χρήματα –λέει- η «Handelsblatt»,η γερμανική εφημερίδα, πρέπει να αλλάξουμε τον προϋπολογισμό μας. Πού οφείλονται, όμως, αυτά τα διαθέσιμα περισσότερα; Το λέει η εφημερίδα: Στην υπερφορολόγηση. Έχετε ξεζουμίσει τον Έλληνα με τη φορολογία. Έχετε ξεπατώσει τους Έλληνες από τους φόρους.

Αυτό το ξεπάτωμα των Ελλήνων από τους φόρους, θα το κάνουμε εμείς πραγματικότητα: Καταργούμε τους φόρους, δίνουμε λεφτά στους Έλληνες. Υπάρχουν οι προϋποθέσεις. Ξεκινάμε από τον πρωτογενή τομέα, από τις εξορύξεις.

(Χειροκροτήματα από την πτέρυγα της Ελληνικής Λύσης)

Και λέτε ψέματα. Λέτε ψέματα. Ο Υπουργός Οικονομικών ήταν εδώ προηγουμένως, αλλά δεν τον πρόλαβα. Ακούστε το ψέμα του. Μας λέει ότι υπάρχουν 70 δισεκατομμύρια αποθεματικά σε οργανισμούς του δημοσίου, όπως το ΕΦΚΑ. Αυτό μας λέει. Τα αποθεματικά των ανθρώπων που εργάστηκαν, τα βάλανε στα ασφαλιστικά ταμεία και περιμένουν σύνταξη, λέει ότι είναι 70 δισεκατομμύρια. Τα χρησιμοποιούν για δανεισμό. Τα παίρνουν τα λεφτά των ταμείων. Λεηλατούν, ληστεύουν τα ταμεία για να παίρνουν τα λεφτά και να τα δίνουν όπου θέλουν αυτοί. Αυτό κάνουν.

Και όταν ζητάμε εμείς ως Ελληνική Λύση κατάθεση εγγράφων πού είναι τα 70 δισεκατομμύρια, δεν μας απαντάνε. Ξέρετε γιατί; Γιατί ο απατεώνας όταν κλέβει δεν λέει ότι εξαπάτησε και απάτησε τον ελληνικό λαό. Ο απατεώνας κρύβει αυτά που κάνει. Και αυτούς τους απατεώνες εμείς, θα τους ξεγυμνώσουμε.

(Χειροκροτήματα από την πτέρυγα της Ελληνικής Λύσης)

Σκοτώνετε τη γεωργία. Ήρθε καινούργιο πεσκέσι τώρα. Το καταθέτω στα Πρακτικά της Βουλής. Σκοτώσατε τη γεωργία και την κτηνοτροφία.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Γίνεται Συνέδριο για την εντομοφαγία στην Ελλάδα. Συνέδριο κανονικό με ευρωπαϊκή οδηγία. Ακούστε τώρα, όταν το 2019 έλεγε η Ελληνική Λύση ότι θα μας οδηγήσει ο Μπιλ Γκέιτς και η παρέα του, μας έλεγε «ψεκασμένους» ο υβριστής του ελληνικού λαού. Τώρα, λοιπόν, γίνεται επίσημο -φαντάζομαι και ο Υπουργός θα πάει εκεί- για την εντομοφαγία στην Ελλάδα. Στις 29 με 31 Ιανουαρίου του 2025 θα γίνει συζήτηση για την εκτροφή και αναπαραγωγή βρώσιμων εντόμων, δημιουργία νέας γενιάς εκτροφείων βρώσιμων εντόμων κ.λπ.. Γελάτε. Θα τα φάτε και θα πείτε και ευχαριστώ. Θα τα φάτε, σας λέω. Αυτό είναι το πρόβλημα, πως ό,τι λέει η Ελληνική Λύση έρχεται μπροστά μας μετά από μερικά χρόνια. Όπως λέγαμε για τα Τέμπη. Την τρίτη μέρα του εγκλήματος των Τεμπών, είχα πει ότι χάθηκαν τα βίντεο. Και ήρθε ο Πρωθυπουργός εδώ, ο ίδιος προσωπικά, και με εξύβρισε με σκαιότατο τρόπο, λέγοντάς μου ότι συνωμοσιολογώ. Και σήμερα, μετά από δεκαοκτώ μήνες, επιβεβαιωθήκαμε. Δεν υπάρχουν βίντεο από τη διαδρομή του εμπορικού, του μεταφορικού και -το χειρότερο- από τον τερματικό τι φορτώθηκε.

Είστε εγκληματίες γιατί συγκαλύψατε το έγκλημα. Είστε συναυτουργοί, είστε και οι ηθικοί αυτουργοί του εγκλήματος των Τεμπών.

(Χειροκροτήματα από την πτέρυγα της Ελληνικής Λύσης)

Τι κάνουμε εμείς, τώρα.

**ΠΡΟΕΔΡΕΥΩΝ (Γεώργιος Γεωργαντάς):** Σας παρακαλώ, κύριε Πρόεδρε, τελειώστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Προστατεύουμε τους αγρότες. Στείλαμε επιστολή στον ΕπίτροποΓεωργίας της Ευρωπαϊκής Ενώσεως και ζητάμε να προστατευτούν οι Ευρωπαίοι παραγωγοί και να απορριφθεί η επαίσχυντη συμφωνία Mercosur -έτσι λέγεται- η συμφωνία, δηλαδή, που θα γεμίσει με νοτιoαμερικανικά αγροτικά προϊόντα τα ευρωπαϊκά ράφια. Αυτό, επειδή έχει χαμηλό κόστος παραγωγής, θα χτυπήσει την ευρωπαϊκή ουσιαστικά γεωργία και κτηνοτροφία.

Το καταθέτω στα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κλείνοντας, κάνουμε μία έκκληση σε όλους τους Έλληνες να συνασπιστούμε όλοι Έλληνες που αγαπάμε την πατρίδα. Δεν με ενδιαφέρει ποιος είναι δεξιός, ποιος είναι αριστερός. Δεν μας νοιάζει, στο κάτω-κάτω της γραφής. Μας νοιάζει ποιος υπηρετεί τον πολίτη, τον φτωχό πολίτη και τα Ελληνόπουλα -δεν ξέρω, πρέπει να είναι ξένα τα παιδιά αυτά που είναι πάνω στα θεωρεία, από ξένο σχολείο. Μας ενδιαφέρει, μας ευαισθητοποιεί, η αγωνία, η ψυχή του Έλληνα που δεν έχει να φάει. Μας ενδιαφέρει ο φτωχός Έλληνας πολίτης. Να σταθούμε απέναντι σε ένα σάπιο σύστημα.

Εμείς αγκαλιάζουμε όλους τους Έλληνες ψηφοφόρους: Είτε δεξιούς, είτε αριστερούς. Δεν τους βρίζουμε. Αγκαλιάζουμε όλους τους Έλληνες, γιατί εμείς είμαστε δίπλα στον φτωχό, στον εργαζόμενο.

Η Ελληνική Λύση είναι εδώ. Θα είναι εδώ για την Ελλάδα και τους Έλληνες. Εμείς το επαναλαμβάνουμε: Δεν ψηφίσαμε χρηματιστήριο ενέργειας. Δεν ψηφίσαμε funds, δεν ψηφίσαμε όλα τα επαίσχυντα που ψήφισε η Νέα Δημοκρατία, το ΠΑΣΟΚ και ο ΣΥΡΙΖΑ. Αυτοί κατέστρεψαν την Ελλάδα και θέλουν τώρα να τη σώσουν. Ούτε μπορούν, ούτε θα το κάνουν.

Εμείς δεν την καταστρέψαμε και θα σώσουμε την πατρίδα για την Ελλάδα και τους Έλληνες.

Σας ευχαριστώ πάρα πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Πρόεδρε.

Τον λόγο τώρα έχει η Πρόεδρος της Κοινοβουλευτικής Ομάδας της Πλεύσης Ελευθερίας κ. Κωνσταντοπούλου.

Πριν δώσω τον λόγο στην κ. Κωνσταντοπούλου, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι φοιτήτριες και φοιτητές και τέσσερις συνοδοί από το Western Washington University.

Η Βουλή σάς καλωσορίζει! Welcome!

(Χειροκροτήματα από όλες τις πτέρυγες της Βουλής)

Παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας καλωσορίζουμε! We welcome you to the session of the Greek Parliament, the Hellenic Parliament!

Και πρέπει να πω στους ανθρώπους που μας βλέπουν ότι η ατμόσφαιρα της Βουλής είναι διαφορετική όταν υπάρχουν άνθρωποι. Όταν υπάρχουν άνθρωποι στα έδρανα -κάτι ασύνηθες, εμείς πια στην Πλεύση Ελευθερίας έχουμε συνηθίσει να είμαστε εμείς εδώ και οι άλλοι κάπου αλλού- αλλά και όταν υπάρχουν άνθρωποι στα θεωρεία της Βουλής, αλλάζει η ατμόσφαιρα. Δεν είναι το ίδιο οι άδειες αίθουσες με τις γεμάτες αίθουσες, όπως δεν είναι το ίδιο οι άδειες πλατείες και οι γεμάτες πλατείες.

Όπως ξέρουν οι καλλιτέχνες -και ξέρει ο ειδικός μας αγορητής, ο Διαμαντής Καραναστάσης- δεν είναι το ίδιο το θέατρο χωρίς κοινό με το θέατρο με κοινό, γιατί το θέατρο είναι η σχέση με το κοινό, με τον θεατή, με τον άνθρωπο.

Είναι σημαντικό ότι συζητάμε ένα νομοσχέδιο για τον πολιτισμό την ημέρα της γενικής απεργίας, γιατί όπως είπε o ειδικός μας αγορητής, ο πολιτισμός δεν είναι παντεσπάνι, είναι ψωμί, είναι αέρας είναι ζωή. Και ο πολιτισμός είναι παράμετρος της δημοκρατίας και μιας κοινωνίας η οποία πατάει στα πόδια της και ζει με αξιοπρέπεια. Είναι και για τον πολιτισμό οι αγώνες που γίνονται. Είναι ο πολιτισμός για τους αγώνες που γίνονται. Και η Πλεύση Ελευθερίας, το κίνημα αυτό που οι μισοί του Βουλευτές είναι καλλιτέχνες, το κίνημα αυτό που επιμένει να μιλά για τον πολιτισμό και την παιδεία, που επιμένει να θέτει τον πολιτισμό και την παιδεία στην κορυφή της ιεράρχησης των αξιών, το κίνημα αυτό που στέκεται δίπλα στον κόσμο της τέχνης και του πολιτισμού, ξέρει καλά ότι χωρίς πολιτισμό η δημοκρατία δεν μπορεί να ζήσει. Χωρίς πολιτισμό η κοινωνία ασφυκτιά και ο πολιτισμός είναι εκείνος που τελικά μας διαφοροποιεί. Ο πολιτισμός, όπως το είπε ο Διαμαντής σε μια άλλη του ομιλία, που στα ελληνικά έχει πάρα πολλές έννοιες, όχι μόνο την τέχνη όχι μόνο την καλλιέργεια, αλλά και τους τρόπους, την ευγένεια, την ανάπτυξη, όλα αυτά που σε άλλες γλώσσες, όπως θα μας έλεγε ο κ. Καζαμίας μπορούν να νοηματοδοτούνται με διαφορετικές λέξεις.

Εμείς αυτές τις μέρες, που πρόσφατα γιορτάσαμε την επέτειο του Πολυτεχνείου, θυμόμαστε καλά το σύνθημα του Πολυτεχνείου «Ψωμί, Παιδεία, Ελευθερία», ότι οι νέοι που επαναστάτησαν, έθεσαν την παιδεία και τον πολιτισμό ισάξια με τη ζωή και την ελευθερία και έτσι το αντιλαμβανόμαστε.

Θυμόμαστε, επίσης, και ξέρουμε ότι στις πιο σκοτεινές σελίδες της ιστορίας, ο πολιτισμός, η τέχνη, τα τραγούδια, είναι εκείνα που στηρίζουν τους ανθρώπους και που τους εμψυχώνουν να αγωνιστούν. Θυμόμαστε και ξέρουμε ότι η μνημειώδης παράσταση «Το Μεγάλο μας τσίρκο» στην περίοδο της χούντας ήταν ένα σημείο αναφοράς για τους δημοκράτες και αντιστεκόμενους πολίτες. Οι καλλιτέχνες το τροφοδότησαν. Θυμόμαστε και ξέρουμε καλά ότι τα τραγούδια του Μίκη Θεοδωράκη ήταν εκείνα που αποτέλεσαν συνεκτικό σημείο αναφοράς στην περίοδο του αντιδικτατορικού αγώνα.

Είναι, λοιπόν, αυτονόητο ότι η Πλεύση Ελευθερίας, είναι το κίνημα που εδώ μέσα στη Βουλή επιμένει να μιλά για τον πολιτισμό, αλλά και να δίνει το παράδειγμα του πολιτισμού, γιατί ο πολιτισμός είναι το παράδειγμα και το υπόδειγμα που χτίζουμε, είναι εκείνο που αντανακλάται στην κοινωνία. Όταν μέσα στην Αίθουσα κακοποιούνται Βουλευτές και γυναίκες από σεξιστικό λόγο και μπούλινγκ, αυτό αντανακλάται στην κοινωνία και όποια διακήρυξη και αν ακουστεί για τον σεβασμό της ισότητας, είναι κούφια. Όταν εδώ στην Αίθουσα οι Βουλευτές της Πλειοψηφίας, κυρίως, δεν ακούν κανέναν άλλον ομιλητή και μόνο ενδιαφέρονται να μιλήσουν και μιλούν στο κινητό τους, την ώρα που μιλάει οποιοσδήποτε άλλος ομιλητής, ακόμα και δικοί τους ομιλητές, με ποια αξιοπιστία, με ποιο παράδειγμα, με ποιο υπόδειγμα λέτε στα παιδιά για τα κινητά στο σχολείο;

Το υπόδειγμα, το παράδειγμα, ο πολιτισμός στην πράξη μας, ο πολιτισμός στη στάση μας, είναι αυτό που μπορεί να διαπαιδαγωγήσει, είναι αυτό που μπορεί να πείσει, είναι αυτό που μπορεί να χτίσει και εμείς σε αυτό πιστεύουμε και πιστεύουμε, το ξέρετε και το δείχνουμε με τη στάση μας, ότι ο πολιτισμός και η παιδεία είναι εκείνα τα σημεία που πρέπει να ενώνουν, είναι εκείνα τα σημεία που πρέπει να εμπνέουν.

Αυτονοήτως, τη σύμβαση αυτή τη στηρίζουμε και θα μου επιτρέψετε ως Αρχηγός που ακούω όλους τους Βουλευτές όλων των κομμάτων, να σας πω χωρίς έτσι μεγάλο κομπασμό, ότι έχει σημασία να ακούσετε τους Βουλευτές μας και τους Βουλευτές μας που είναι καλλιτέχνες και πονάνε το πεδίο του πολιτισμού, σε σχέση με εκείνα τα σημεία που είναι ακόμα αρρύθμιστα.

Άκουγα την ομιλία του Διαμαντή του Καραναστάση, για τη συνθήκη των γυρισμάτων στην Ελλάδα. Συμφωνούμε στην ανταλλαγή τεχνογνωσίας, την ανταλλαγή δράσεων, αλλά στην Ελλάδα -το βρήκα πολύ επιμορφωτικό, θα πρέπει ίσως να κάνουμε σεμινάρια για αυτά- τα γυρίσματα ακόμη δεν διέπονται από νομοθετικό πλαίσιο, αλλά γίνονται με άδειες κατάληψης χώρου. Τα κινηματογραφικά γυρίσματα, ακόμα και οι διεθνείς παραγωγές. Στα γυρίσματα, δεν αναστέλλεται η εφαρμογή του Κώδικα Οδικής Κυκλοφορίας και έτσι όπως είπε ο Διαμαντής, θα μπορούσε ένας πολύ τυπικός, ένας πολύ τυπολάτρης τροχονόμος, να συλλάβει τον Τομ Κρουζ, τον Κιάνου Ρίβζ, τον Ρέι Φάινς σε μία σκηνή δράσης με αυτοκίνητο, εάν εφάρμοζε τον ΚΟΚ που κανονικά εφαρμόζεται. Οι εκρήξεις -οι τεχνητές εκρήξεις, για να πείσουν για έκρηξη- γίνονται και έγινε πρόσφατα με άδεια λατομείου. Και όλα αυτά, κύριε Υπουργέ, -που ξέρω ότι είστε θεατρόφιλος, αν και μη καλλιτέχνης, αλλά ερασιτέχνης της τέχνης- είναι θέματα, τα οποία πρέπει να ρυθμιστούν και είναι θέματα για τα οποία αξίζει να ακούσετε και να ακούσουμε όλοι τους ανθρώπους που τα ζουν, τους ανθρώπους της τέχνης.

Δεν είναι τυχαίο, βεβαίως, ότι η τέχνη και ο πολιτισμός μας είναι σίγουρα η πολιτιστική μας κληρονομιά και είμαστε το Κίνημα που από την έναρξη αυτής της κοινοβουλευτικής περιόδου έχουμε κάνει προτάσεις για τη διεκδίκηση των γλυπτών του Παρθενώνα, που το θεωρούμε εθνική υπόθεση το να επανενωθεί το μνημείο και θεωρούμε ότι πρέπει με πολύ μεγαλύτερη ένταση να διεκδικηθεί αυτός ο στόχος.

Είναι, λοιπόν, η πολιτιστική μας κληρονομιά ο πολιτισμός, αλλά είναι επίσης και με εμβληματικό τρόπο οι άνθρωποί του, οι καλλιτέχνες, οι οποίοι πρέπει να στηριχθούν και οι οποίοι δεν είναι τυχαίο, ότι βλήθηκαν και οδηγήθηκαν σε αδιέξοδο στην περίοδο των μνημονίων. Δεν είναι τυχαίο ότι δυσκολεύτηκαν και δυσκολεύονται οι καλλιτέχνες σε μία περίοδο που η τέχνη είναι ζωτική. Γιατί -εγώ το πιστεύω- το σύστημα γνωρίζει πάρα πολύ καλά ότι ένα τραγούδι, ένας στίχος -έτσι δεν είναι Τζώρτζια;- η μουσική, ένα θεατρικό έργο, μπορούν να αλλάξουν τον κόσμο, πολύ πιο αποτελεσματικά, από μία πολιτική ομιλία.

Είναι, λοιπόν, σημαντικό, μιας και διαρκούσης αυτής της συζήτησης, την ημέρα της γενικής απεργίας, έγινε και αυτή η -για να χρησιμοποιήσω τους όρους της τέχνης- κάπως κωμική διαδικασία της παράδοσης του προϋπολογισμού -όμως όταν εφαρμόζεται αυτό που βρίσκεται μέσα στο στικάκι και μέσα στο κουτάκι που φωτογραφήθηκε, δεν είναι καθόλου αστείο-, να δούμε τι προβλέπει ο προϋπολογισμός του 2025 για τα ζωτικά σημεία και στοιχεία της παιδείας και του πολιτισμού. Είναι σημαντικό να δούμε πώς αποτιμάται ο μέχρι σήμερα πενιχρός προϋπολογισμός για την παιδεία και τον πολιτισμό.

Η Πλεύση Ελευθερίας σίγουρα θα είναι εκείνος ο παράγοντας που θα πιέσει προκειμένου να αυξηθεί ο προϋπολογισμός για τον πολιτισμό και την παιδεία και προκειμένου να αναληφθούν πρωτοβουλίες ουσιαστικές για την ενίσχυση του πολιτισμού και της παιδείας.

Οι σχέσεις μας με την Κύπρο είναι αδελφικές. Ως Πρόεδρος της Βουλής είχα την τιμή να πραγματοποιήσω την πρώτη μου επίσημη επίσκεψη στην Κύπρο, αλλά και την τιμή τον Ιούνιο του 2015 να αναλάβω την πρωτοβουλία, προσκαλώντας τον ομόλογό μου Πρόεδρο της Βουλής των Αντιπροσώπων της Κύπρου τον κ. Γιαννάκη Ομήρου να εκκινήσουμε τη διαδικασία για το άνοιγμα του Φακέλου της Κύπρου, ένα στοιχείο επίσης σημαντικό για την ιστορία μας και για τον πολιτισμό μας.

Είναι αυτονόητο συνεπώς ότι στηρίζουμε την προαγωγή και των καλλιτεχνικών και πολιτιστικών σχέσεων με την Κύπρο.

Είναι αυτονόητο επίσης -και επιτρέψτε μου, κύριε Υπουργέ, να σας το θέσω ως υπόμνηση και πρόταση- η Βουλή να ενταχθεί πιο δυναμικά και ουσιαστικά σε τέτοιες διαδικασίες, γιατί το Ίδρυμα της Βουλής για τον Κοινοβουλευτισμό και τη Δημοκρατία θα έπρεπε να έχει πολύ πιο ενεργό ρόλο και στον πολιτισμό, που είναι στοιχείο του κοινοβουλευτισμού και της δημοκρατίας.

Είναι χαρά μου, λοιπόν, που στηρίζουμε αυτό το νομοσχέδιο. Είναι άλλωστε σημαντικό να έχουμε τις ευκαιρίες να στηρίζουμε τα θετικά πράγματα. Είναι σημαντικό να προαχθεί ο διάλογος και οι πρωτοβουλίες στα πεδία του πολιτισμού και της παιδείας και στην καλλιτεχνική εκπαίδευση, ένα στοίχημα που έχουμε θέσει και που ο ειδικός μας αγορητής το κυνηγάει, θα μου επιτρέψετε να πω, με πολύ μεγάλη αγωνία, ένταση, δημιουργικότητα και επινοητικότητα.

Και είναι σημαντικό -και με αυτό θα κλείσω- να μην ξεχνάμε ποτέ ότι ο πολιτισμός αφορά τους ανθρώπους και η πρόσβαση στον πολιτισμό είναι στοιχείο της ζωής των ανθρώπων.

Εμείς συνεπώς αισθανόμαστε πολύ μεγάλη συνέπεια που φεύγοντας από εδώ θα κατηφορίσουμε τη Σταδίου και θα ενωθούμε με τους ανθρώπους που απεργούν και διεκδικούν, διεκδικούν περιεχόμενο στη ζωή τους, διεκδικούν αξιοπρέπεια και σεβασμό, όλα δηλαδή αυτά που συγκροτούν τον πολιτισμό.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κυρία Πρόεδρε.

Περνάμε τώρα στους Κοινοβουλευτικούς Εκπροσώπους. Βλέπω από τους παριστάμενους τον κ. Ηλιόπουλο από τη Νέα Αριστερά. Θα δώσω τον λόγο σύμφωνα με την κοινοβουλευτική σειρά.

Κύριε Ηλιόπουλε, έχετε τον λόγο πρώτος εσείς.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, σήμερα είναι ημέρα γενικής απεργίας. Επιτρέψτε μου, όμως, να ξεκινήσω με κάτι διαφορετικό. Βρισκόμαστε είκοσι έναν μήνες μετά το έγκλημα των Τεμπών και είκοσι έναν μήνες μετά δεν έχετε καν διασφαλίσει ότι η δικαιοσύνη θα έχει στα χέρια της όλο το απαραίτητο οπτικοακουστικό υλικό, τόσο σε σχέση με τη μετωπική σύγκρουση, όσο και σε σχέση με τη φόρτωση της εμπορικής αμαξοστοιχίας.

Ο ΟΣΕ ο οποίος έχει διορισμένη από εσάς διοίκηση, δεν είναι ανεξάρτητη αρχή, έδωσε ελλιπέστατο υλικό στις ανακριτικές αρχές της Λάρισας, υλικό που είχε ζητηθεί από τον Μάιο του 2023. Προφανώς εδώ προκύπτει ένα ερώτημα και για την ίδια τη δικαιοσύνη, η οποία δεν φαίνεται ούτε να αγχώνεται ούτε να βιάζεται. Και όσον αφορά όλα όσα έχουμε ακούσει σε αυτήν την Αίθουσα για το άγχος σας και καλά να προχωρήσει γρήγορα η δίκη των Τεμπών, να πω ότι στην πραγματικότητα αυτό το «γρήγορα» σημαίνει να θάψουμε όσο περισσότερο γίνεται τις ευθύνες, γιατί, όταν μία διορισμένη από την Κυβέρνηση διοίκηση δεν έχει δώσει καν το απαραίτητο οπτικοακουστικό υλικό, μιλάμε για έγκλημα μέσα στο έγκλημα. Και αυτό το έγκλημα έχει την υπογραφή σας. Και να ξέρετε ότι αυτό το έγκλημα δεν παραγράφεται, δεν θα ξεχαστεί και δεν θα μπορείτε να κρύβεστε για πολύ καιρό ακόμα για το γεγονός ότι πάνω στον θάνατο πενήντα επτά ανθρώπων, όταν δύο αμαξοστοιχίες συγκρούστηκαν σε διπλή γραμμή, είκοσι έναν μήνες μετά δεν έχετε φροντίσει καν να υπάρχει το απαραίτητο οπτικοακουστικό υλικό.

Δεν είναι η πρώτη φορά βέβαια. Ζούμε σε μία χώρα που καταστράφηκε, παραδείγματος χάριν, το cd το οποίο περιείχε διαλόγους ανάμεσα στον κ. Δημητριάδη και στον δολοφονημένο Καραϊβάζ. Έχετε πάρει διδακτορικό στη συγκάλυψη κανονικά και θέλετε να πείσετε τον κόσμο ότι η δημοκρατία είναι πολυτέλεια. Δεν είναι πολυτέλεια η δημοκρατία και αφορά την ποιότητα λειτουργίας και του κράτους δικαίου και της κοινωνίας μας και της οικονομίας. Και αυτά τα οποία κάνετε έχουν έναν τίτλο: Λεηλασία και καθεστώς.

Έχοντας πει αυτά έρχομαι στο ζήτημα της λεηλασίας. Ημέρα γενικής απεργίας σήμερα. Να ξεκινήσω από το απλό, από το ρεύμα. Στο ρεύμα πια δεν μιλάμε για ακρίβεια, μιλάμε για ληστεία. Όταν επιτρέπετε στους παρόχους ενέργειας να πουλάνε αυτήν τη στιγμή μέχρι και 600 ευρώ τη μεγαβατώρα, με κόστος παραγωγής 150 ευρώ, όταν επιτρέπετε το προηγούμενο διάστημα στους παρόχους να πουλάνε με 900 ευρώ τη μεγαβατώρα, με κόστος 150 ευρώ, δηλαδή 600% κέρδος, δεν μιλάμε για ακρίβεια, μιλάμε για ληστεία. Και αυτή η ληστεία έχει την υπογραφή σας. Και αυτός είναι ο προϋπολογισμός που φέρνετε, ένας προϋπολογισμός ο οποίος δεν λέει τίποτα για την πραγματική φορολογία των κερδών, ένας προϋπολογισμός ο οποίος δεν λέει πραγματικά τίποτα για πραγματικές αυξήσεις στους μισθούς, ένας προϋπολογισμός ο οποίος δεν κάνει τίποτα για τα καρτέλ.

Έχουμε το μεγαλύτερο ποσοστό ακάλυπτων υγειονομικών αναγκών στην Ευρώπη και έχει αυξηθεί αυτό το ποσοστό ακάλυπτων υγειονομικών αναγκών από το 2019, τη στιγμή που είχατε τη μεγαλύτερη δημοσιονομική χαλάρωση και τη μεγαλύτερη οικονομική ελευθερία που είχε οποιαδήποτε κυβέρνηση απ’ όταν εντάχθηκε η χώρα στην Ευρωζώνη και καταφέρατε να έχει αυξηθεί ο αριθμός των ακάλυπτων υγειονομικών αναγκών λόγω κόστους. Έχουμε αυτήν τη στιγμή ένα ΕΣΥ με λιγότερους μόνιμους εργαζόμενους απ’ ό,τι είχε το ʼ19. Αν κάνετε μια βόλτα στα μεγάλα νοσοκομεία της Αττικής, θα δείτε ότι η αναλογία ανάμεσα σε μόνιμο και μη μόνιμο προσωπικό είναι πλέον «50-50».

Τι λέει ο προϋπολογισμός σας για το κόστος στέγασης, για το γεγονός ότι έχετε διαλύσει τα ενοίκια, για το γεγονός ότι με τη βραχυχρόνια μίσθωση και την golden visa και όλα αυτά τα οποία προωθείτε. Μία κυβέρνηση real estate. Όπως ο ίδιος ο Υπουργός Εσωτερικών σας παραδέχτηκε πολλές φορές ο μισθός του νεοπροσλαμβανόμενου στο δημόσιο είναι χαμηλότερος από το ενοίκιο που καλείται να πληρώσει. Πώς ζει σε αυτήν τη χώρα ένας εκπαιδευτικός των 776 ευρώ; Τι θα κάνετε για το γεγονός ότι οι υγειονομικοί συνεχίζουν να φεύγουν από τη χώρα; Τίποτα. Θα συνεχίσετε την ίδια πολιτική λεηλασίας.

Βέβαια επειδή θέλω να είμαι δίκαιος να σας δώσω το εξής: Έχουν δίκιο τα κυβερνητικά στελέχη όταν λένε ότι η οικονομία πάει καλά. Προφανώς και πάει η οικονομία καλά. Πάει για τις τράπεζες, που έχουν 9 δισεκατομμύρια ευρώ κερδοφορία σε δύο χρόνια, πάει για τις εισηγμένες στο χρηματιστήριο, που έχουν 6 δισεκατομμύρια κερδοφορία φέτος, πάει για τις εταιρείες ενέργειας που λειτουργούν ακόμα και με 600% περιθώριο κέρδους. Αυτή, όμως, είναι η οικονομία της λεηλασίας, δεν είναι η οικονομία η οποία αφορά συνολικά την κοινωνία και την κοινωνική πλειοψηφία.

Εμείς, λοιπόν, σήμερα ημέρα γενικής απεργίας λέμε ότι υπάρχει άλλος δρόμος, ο οποίος περιλαμβάνει τις συλλογικές συμβάσεις εργασίας, περιλαμβάνει τις πραγματικές αυξήσεις μισθού, γιατί βγήκαν τα στοιχεία της Κομισιόν πριν λίγες ημέρες και την περίοδο 2021-2023 έχουμε 4,1% μείωση του πραγματικού μισθού.

Τι θα μας πείτε, ότι είναι ψεύτικα και τα στοιχεία της Κομισιόν; Θα το πείτε κι αυτό; Θα τολμήσετε να φτάσετε εκεί; Η Κομισιόν σάς λέει ότι 2021-2023 ο πραγματικός μισθός στην Ελλάδα έχει μειωθεί 4,1%, γιατί τις ψεύτικες αυξήσεις που έχετε δώσει τις τρώει το ρεύμα, τα τρόφιμα, το στεγαστικό κόστος, οι υγειονομικές ανάγκες. Εκεί πηγαίνουν.

Άρα εμείς λέμε ότι υπάρχει άλλος δρόμος, ο οποίος περνάει μέσα από τις συλλογικές συμβάσεις εργασίας, τις πραγματικές αυξήσεις, τον διπλασιασμό των μισθών στο Εθνικό Σύστημα Υγείας για το ιατρικό προσωπικό. Διότι αυτός είναι ο μόνος τρόπος για να κρατήσουμε το ιατρικό προσωπικό εδώ. Επίσης, μια πραγματικά δημόσια ΔΕΗ και δημόσια δίκτυα για να μπει πλαφόν στις τιμές του ρεύματος. Ο δρόμος αυτός όμως σημαίνει συγκρούσεις.

Επιτρέψτε μου όμως μια φράση, γιατί ακούω πάντα με πολύ μεγάλη προσοχή και τον κ. Βελόπουλο από την Ελληνική Λύση. Όταν σε μέρα απεργίας λες όλα αυτά τα οποία λες και δεν λες καν τη φράση «συλλογικές συμβάσεις εργασίας», στην πραγματικότητα δείχνεις ότι είσαι ένας πρόθυμος για την επόμενη στροφή σύμμαχος της Νέας Δημοκρατίας. Ό,τι και να λες για πλούσιους και φτωχούς, αν δεν λες τη φράση «συλλογικές συμβάσεις εργασίας» και λες τη φράση «Θα καταργήσουμε τους φόρους», ποιους φόρους; Στη χώρα στην οποία η φορολογία από κέρδη είναι η δεύτερη χαμηλότερη σε όλες τις χώρες του ΟΟΣΑ!

Όχι, η χώρα θέλει περισσότερους φόρους στα υπερκέρδη, περισσότερους φόρους στα μερίσματα, περισσότερους φόρους στη συγκέντρωση κεφαλαίου, περισσότερους φόρους για την κερδοφορία. Αν δεν βάλεις αυτήν τη φορολογία δεν μπορείς να έχεις δημόσιο σύστημα υγείας.

Δεν γίνεται να αναφέρεσαι στο Ισραήλ -και αναφέρομαι ξανά στον κ. Βελόπουλο- και να μην μιλάς για τη γενοκτονία. Γιατί αν δεν είσαι με το Διεθνές Δίκαιο για την Παλαιστίνη και τη Γάζα, δεν είσαι με το Διεθνές Δίκαιο και για την Κύπρο. Δεν γίνεται να μιλάς για τον κίνδυνο των πυρηνικών και να μην λες κουβέντα για το γεγονός ότι ο Τραμπ έχει δώσει το οκ στο Ισραήλ να χτυπήσει πυρηνικές εγκαταστάσεις του Ιράν. Γιατί τότε αποδεικνύεις ότι δεν έχεις πρόβλημα γενικά και αόριστα με τον πόλεμο, έχεις πρόβλημα με συγκεκριμένους πολέμους, και δεν έχεις πρόβλημα αν η Μέση Ανατολή γίνει οικόπεδο.

Και δεν μπορείς να είσαι με τον Τραμπ και να λες ότι είσαι ενάντια στους πλούσιους. Δεν μπορείς. Συγχωρέστε με, γελάνε τα κοτόπουλα στα Μέγαρα. Δεν γίνονται όλα μαζί. Ο καθένας πρέπει να πάρει τις επιλογές του. Όταν είσαι με το Τραμπ, είσαι με τους υπερπλούσιους, είσαι με τις φοροαπαλλαγές στους πλούσιους, είσαι με τον Έλον Μασκ, που όποτε γίνονται απεργίες τους απολύει όλους, είσαι με την άρνηση της κλιματικής κρίσης.

Και απέναντι σε ένα μοντέλο, στο οποίο η Νέα Δημοκρατία ανακάλυψε ξαφνικά την τυραννία της μειοψηφίας, και έχουμε κι εμείς εδώ μέσα μικρούς και μεγάλους Τραμπ, να σας πω ότι η τυραννία που ζούνε σήμερα οι εργαζόμενοι και η μεγάλη κοινωνική πλειοψηφία είναι η τυραννία μιας συγκεκριμένης μειοψηφίας, της μειοψηφίας των υπερπλουσίων. Και αυτήν την τυραννία τη στηρίζετε, όταν δεν μιλάτε για συλλογικές συμβάσεις εργασίας, όταν δεν μιλάτε για πραγματική φορολόγηση του πλούτου και στήριξη του κοινωνικού κράτους.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, ολοκληρώστε παρακαλώ.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κλείνω με μια φράση, γιατί έχουμε εδώ και την ηγεσία του Υπουργείου Πολιτισμού. Αποτελεί πραγματικά ντροπή και για εσάς και για το Υπουργείο Παιδείας ότι μία εκπαιδευτικός όπου την Ημέρα της Ειρήνης ζωγράφισε με τις μαθήτριες και τους μαθητές της ένα εικαστικό έργο που έγραφε πάνω «Λευτεριά στην Παλαιστίνη», αυτή η εκπαιδευτικός σήμερα να διώκεται. Μιλάμε για φρονηματική δίωξη. Έχετε ξεφύγει τελείως στο επίπεδο του αυταρχισμού, ειδικά απέναντι στον κόσμο της εκπαίδευσης. Και να ξέρετε όμως ότι με αυταρχισμό δεν θα κερδίσετε ούτε τον κόσμο της εκπαίδευσης ούτε τον κόσμο της εργασίας.

Αυτή η πολιτική πρέπει και μπορεί να ανατραπεί και ο τρόπος για να ανατραπεί η ισχυροποίηση των κοινωνικών αγώνων, η ισχυροποίηση ενός λαϊκού μετώπου, που θα έρθει σε πραγματική σύγκρουση με τη δεξιά νεοφιλελεύθερη πολιτική.

**ΠΡΟΕΔΡΕΥΩΝ (Γεώργιος Γεωργαντάς):** Τώρα τον λόγο έχει από το ΠΑΣΟΚ - Κίνημα Αλλαγής ο κ. Μάντζος και ακολουθεί από τη Νέα Δημοκρατία η κ. Ευθυμίου.

Κύριε Μάντζο, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, έχουμε μιλήσει πολλές φορές σε αυτήν την αίθουσα για την ανάγκη υπευθυνότητας των πολιτικών δυνάμεων, υπευθυνότητας και στην εξωτερική πολιτική, τις διεθνείς σχέσεις της χώρας, αλλά και στο εσωτερικό της χώρας, στην πολιτική ζωή μέσα στη χώρα. Και ξέρετε, πολλές φορές έχουμε πει για την ανάγκη να ακολουθούμε μια ενεργητική εξωτερική πολιτική, η οποία θα είναι προσηλωμένη στο Διεθνές Δίκαιο και στην ειρηνική επίλυση των διαφορών.

Πρέπει να χαράξουμε μια γραμμή ανάμεσα σε αυτό και στην πλειοδοσία πατριωτισμού, στον πλειστηριασμό πατριωτισμού, που αυτήν τη στιγμή εξελίσσεται μέσα στη «δεξιά πολυκατοικία» και τις ακροδεξιές προεκτάσεις της. Διότι η χώρα δεν έχει ανάγκη από αυτές τις συμπεριφορές που βλάπτουν, αλλά από έναν ρεαλιστικό, αυθεντικό πατριωτισμό, που εκφράζει το πραγματικό εθνικό συμφέρον, όχι το φαντασιακό, το κατά φαντασίαν ή κατά παράδοση εθνικό συμφέρον, αλλά το πραγματικό. Και δεν πρέπει να παγιδευτούμε στην αδράνεια και δεν πρέπει, και από την άλλη πλευρά, να παραδοθούμε και σε μια επικοινωνιακή διαχείριση των μεγάλων ζητημάτων σε όλα τα επίπεδα της εξωτερικής πολιτικής, από τα ελληνοτουρκικά, την Κύπρο, έως τη Γάζα και την Ουκρανία και παντού.

Και έτσι τελικά ορίζεται η υπευθυνότητα και με αυτήν την υπευθυνότητα γνωρίζουμε και αναγνωρίζουμε ότι ο πολιτισμός είναι ένα πεδίο στο οποίο η Ελλάδα, εξαιτίας του σπάνιου διεθνούς αποτυπώματός της, της σπάνιας κληρονομιάς της, του ειδικού της βάρους, οφείλει να κάνει συνεργασίες και συνέργειες και ανταλλαγές ως μέσο άσκησης ήπιας ισχύος.

Γι’ αυτό όπως τεκμηρίωσε η ειδική αγορήτριά μας, η Νάγια Γρηγοράκου, εμείς είμαστε θετικοί στην κύρωση της συμφωνίας με την Κύπρο, που στηρίζει πολιτιστικές ανταλλαγές και εμβαθύνει τις σχέσεις, οι οποίες βεβαίως είναι προαιώνιες, είναι προαιώνιοι οι δεσμοί Ελλάδας και Κύπρου και κοινή η εθνική κληρονομιά και στο πεδίο του πολιτισμού.

Η υπευθυνότητα λοιπόν αυτή δεν είναι απλώς σύνθημα ούτε σημαία ευκαιρίας και είμαστε υπεύθυνοι, ο καθένας και η καθεμία από εμάς, μέσα από τις θέσεις και τις προτάσεις που εκφράζουμε, μέσα από τις ψήφους μας στη Βουλή και μέσα από τις προτάσεις που καταθέτουμε, όχι μόνο στις διεθνείς σχέσεις, αλλά και στην εσωτερική πολιτική ζωή.

Και αυτό συμβαίνει σε μια κοινωνία καθηλωμένη, σε μια νέα γενιά που στερείται προσδοκιών, καταδικάζεται σε χαμηλές προσδοκίες, και σε μια χώρα στην οποία οι ανισότητες, σύμφωνα και με την πρόσφατη έκθεση της Οικονομικής και Κοινωνικής Επιτροπής, επιμένουν, αποκτούν δομικά χαρακτηριστικά.

Σε αυτήν την χώρα λοιπόν οι άνθρωποι που διαδηλώνουν στο κέντρο της Αθήνας και στο κέντρο της Θεσσαλονίκης και στο κέντρο πολλών ακόμη, δεκάδων πόλεων σε όλη την Ελλάδα λένε με δυνατή φωνή κάτι, το οποίο και εμείς εδώ έχουμε συζητήσει πολλές φορές, επί μακρόν-δυστυχώς μάταια- ότι ο λαός μας αντιμετωπίζει κρίση αξιοπρεπούς διαβίωσης. Η χαμηλή αγοραστική δύναμη, το υψηλό κόστος ζωής, το αποδυναμωμένο κοινωνικό κράτος, όλα αυτά συντείνουν σε αυτήν την κρίση αξιοπρεπούς διαβίωσης.

Οι πολίτες ακούν για μια ανάπτυξη που δεν τους αφορά, δεν τους ωφελεί, σε real estate και τουρισμό, και η χώρα την ίδια στιγμή βρίσκεται τελευταία στην Ευρωπαϊκή Ένωση σε παραγωγικές επενδύσεις. Οι πολίτες ακούν για την ανάπτυξη, αλλά την ίδια στιγμή οι μισθωτοί, οι συνταξιούχοι και οι μικρομεσαίες επιχειρήσεις επιβαρύνονται με το κύριο φορολογικό βάρος.

Είμαστε πρώτοι στην Ευρώπη, στον ΟΟΣΑ -στον ΟΟΣΑ, προσοχή, ακόμη περισσότερες χώρες- στην έμμεση φορολογία, τέταρτοι από το τέλος όλων των κρατών του ΟΟΣΑ στον τρόπο που μεταχειριζόμαστε φορολογικά τις οικογένειες και πρώτοι σε όλη την Ευρώπη στην ευνοϊκή μεταχείριση του πλούτου, σε όλον τον ΟΟΣΑ επαναλαμβάνω.

Τα στοιχεία της EUROSTAT δε για τον ρυθμό αύξησης των τιμών κατατάσσουν την Ελλάδα στην τέταρτη θέση των πιο ακριβών χωρών στην Ευρώπη. Οι μισθοί υπολείπονται του πληθωρισμού. Η αγοραστική δύναμη είναι στο ναδίρ της Ευρωπαϊκής Ένωσης, η αγοραστική δύναμη των καταναλωτών εργαζομένων. Οι ιδιωτικές δαπάνες υγείας διαρκώς αυξάνονται θα βρεθούμε σε λίγο στην πρώτη θέση, και οι ανικανοποίητες υγειονομικές ανάγκες, και στις δεκατρείς ελληνικές περιφέρειες, είναι στις πρώτες δεκαπέντε περιφέρειες όλης της Ευρωπαϊκής Ένωσης.

Όπως και οι τιμές των ακινήτων: Στο τρίτο τρίμηνο του 2024 είχαμε αύξηση 6,8% στις τιμές πώλησης και 7,6% στις τιμές μίσθωσης των ακινήτων. Και η κοινωνική πολιτική έχει εκφυλιστεί σε pass, vouchers, κουπόνια από ένα δήθεν φιλόπτωχο κράτος το οποίο έχει πάψει προ πολλού να είναι κοινωνικό.

Ακούσαμε, λοιπόν, τον Πρωθυπουργό να μιλά πρόσφατα για την τυραννία της μειοψηφίας όσον αφορά στα δικαιώματα. Η woke ατζέντα και ο δικαιωματισμός είναι πια οι εσωτερικοί εχθροί. Η επιστροφή της γνήσιας Δεξιάς είναι γεγονός. Η φιλελεύθερη παρένθεση τελείωσε. Είναι μειοψηφία όσοι μάχονται για τα δικαιώματα. Αλλά με μια άλλη μειοψηφία, πιο ισχυρή τελικά, των ολιγοπωλίων, της ενεργειακής ολιγαρχίας, των λίγων παικτών σε μια αγορά που έχει γεμίσει στρεβλώσεις, με αυτήν την ολιγαρχία στο ηλεκτρικό ρεύμα, στα βασικά καταναλωτικά αγαθά, στη στέγη όλα είναι καλά; Όλα γίνονται καλά εκεί; Δεν υπάρχει πρόβλημα με αυτήν τη μειοψηφία, με αυτήν την τυραννία της μειοψηφίας;

Η πλειοψηφία τι κάνει; Αναρωτήθηκε κανείς; Αναρωτήθηκε κανείς τι κάνουν οι πολίτες, οι μισθωτοί, οι καταναλωτές, οι εργαζόμενοι, οι μικρές και μεσαίες επιχειρήσεις που δεν παίζουν με τους όρους των μεγάλων και έχουν αποκλειστεί από την αγορά; Αυτή είναι η πραγματικότητα. Και αυτήν ακριβώς την πραγματικότητα διαδηλώνει στο δρόμο η κοινωνική αντιπολίτευση.

Είναι οι εργαζόμενοι που βλέπουν τον μισθό τους να μην τους βγάζει ούτε μισό μήνα και ζητούν να καταπολεμηθεί η αισχροκέρδεια με μέτρα διαρθρωτικά με μεταρρυθμίσεις όχι απλώς με ευχολόγια ή κουπόνια φιλόπτωχου ταμείου. Είναι οι κοινωνικοί εταίροι στους δρόμους που διαδηλώνουν ώστε η Κυβέρνηση να τους δώσει επιτέλους το δικαίωμα να καθίσουν γύρω από ένα τραπέζι και να συμφωνήσουν μέσα από συλλογικές διαπραγματεύσεις σε συλλογικές συμβάσεις εργασίας όπως σε όλη την Ευρώπη, ώστε ο κατώτατος μισθός να διαφυλάξει το θεσμικό του ρόλο ως ελάχιστο επίπεδο αξιοπρεπούς διαβίωσης του εργαζόμενου για την αποτροπή της φτωχοποίησης. Αυτοί είναι στους δρόμους όχι κάποιοι εμμονικοί συνδικαλιστές. Ο ελληνικός λαός, οι πολίτες είναι στους δρόμους και διαδηλώνουν την αγωνία τους, εκείνοι και όσοι τους ακολουθούν και ενώνουν μαζί τους τις αγωνίες τους και τα όνειρά τους.

Κλείνοντας, κύριε Πρόεδρε, και ευχαριστώ για την ανοχή, αν κάτι μας διδάσκει η ιστορία σε αυτόν τον τόπο των τελευταίων δεκαπέντε χρόνων ιδίως αλλά και οι πολιτικές εξελίξεις σε όλον τον κόσμο, είναι πρώτον πως είναι αναγκαία η αυτοκριτική. Δεν θα κουραστούμε να το λέμε. Η αυτοκριτική στην Ελλάδα οφείλει να είναι μέσο συλλογικής αυτογνωσίας, μέσο προστασίας από την επανάληψη ιστορικών σφαλμάτων. Και σ’ αυτήν ακριβώς τη συλλογική άσκηση η Νέα Δημοκρατία δηλώνει απούσα. Χρόνια τώρα σταθερά η Νέα Δημοκρατία αποδεικνύει ότι η έννοια της αυτοκριτικής είναι ασύμβατη, δεν μπορεί να την κατανοήσει πόσω μάλλον να την ασκήσει. Και τώρα μετά τη διαγραφή του κ. Σαμαρά, την τελευταία ραψωδία σε αυτό το έπος ανεπίγνωστης πολιτικής δραστηριότητας.

Προσοχή λοιπόν, κυρίες και κύριοι συνάδελφοι της Νέας Δημοκρατίας, πώς και πού ρίχνετε το ανάθεμα τις τελευταίες ημέρες. Γιατί κανείς δεν μπορεί να ξεχάσει πως όλη η Νέα Δημοκρατία μαζί με τον κ. Σαμαρά και τον κ. Μητσοτάκη διέγραφε τις ευθύνες της κυβέρνησης της Νέας Δημοκρατίας του Κώστα Καραμανλή για τη χρεοκοπία της χώρας. Όλοι γνωρίζουμε πως ο κ. Σαμαράς μαζί με τον κ. Μητσοτάκη και όλη τη Νέα Δημοκρατία ψήφιζε τότε κατά τη σωτηρίας της χώρας τον Μάιο του 2010. Και όλοι μαζί και πρώτος ο κ. Μητσοτάκης χειροκροτούσατε τον κ. Σαμαρά στο Ζάππειο και μια και δυο φορές όταν κράδαινε τα λάβαρα του αντιμνημονίου, του λαϊκισμού, του εθνικολαϊκισμού.

Δεν μπορείτε, λοιπόν, σήμερα να οικτίρετε δήθεν τη χώρα μας και τον λαό της που βγήκε τελευταία από τα μνημόνια ενώ μπήκε πρώτη σε αυτά. Διότι αυτό δεν έγινε ως εκ θαύματος. Έγινε επειδή αυτός ο τόπος στερήθηκε της βασικής αξίας που είχαν οι άλλες χώρες της Ευρωπαϊκής Ένωσης, δηλαδή, της πολιτικής συναίνεσης, της πολιτικής υπευθυνότητας. Από όλα τα κόμματα εδώ μέσα, λοιπόν, η Νέα Δημοκρατία είναι η τελευταία που δικαιούται να μιλάει για Αντιπολίτευση του «όχι σε όλα» και για υπευθυνότητα στην άσκηση αντιπολίτευσης.

**ΠΡΟΕΔΡΕΥΩΝ (Γεώργιος Γεωργαντάς):** Τελειώστε παρακαλώ. Είστε στα εννέα λεπτά.

**ΔΗΜΗΤΡΙΟΣ ΜΑΝΤΖΟΣ:** Και δεύτερο μάθημα είναι πως οι ανισότητες και η απειλή της φτώχειας πλήττουν τη δημοκρατία και την κάνουν να αισθάνεται να μοιάζει πολυτέλεια αλλά δεν είναι πολυτέλεια είναι συνθήκη ζωής. Δεν δικαιούται να αποτύχει η δημοκρατία. Και όσοι δηλώνουμε δημοκράτες και είμαστε δημοκράτες, οφείλουμε να κάνουμε την δημοκρατία να δυναμώσει ξανά, να γυρίσει στις ρίζες της, στους ανθρώπους που διαδηλώνουν εκεί έξω και σε όσους σιωπηλά ενώνουν μαζί τους τις αγωνίες τους και τα όνειρά τους για δικαιοσύνη, για καλύτερες ημέρες.

Σας ευχαριστώ πολύ κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, μια ανακοίνωση προς το Σώμα.

Θα ήθελα να σας ανακοινώσω ότι ο Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης με την από 20 Νοεμβρίου 2024 επιστολή του προς τον Πρόεδρο της Βουλής μας ενημερώνει ότι ο Βουλευτής Μεσσηνίας κ. Αντώνης Σαμαράς τίθεται εκτός Κοινοβουλευτικής Ομάδας της Νέας Δημοκρατίας.

Η προαναφερθείσα επιστολή κατατίθεται στα Πρακτικά της σημερινής συνεδρίασης.

(Η προαναφερθείσα επιστολή καταχωρίζεται στα Πρακτικά και έχει ως εξής:

(Να μπουν οι σελίδες 82-83)

**ΠΡΟΕΔΡΕΥΩΝ (Γεώργιος Γεωργαντάς):** Ακόμα μία ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαέξι μαθήτριες και μαθητές και τέσσερις συνοδοί εκπαιδευτικοί από το Δημοτικό Σχολείο Σολομού Κορινθίας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Πριν δοθεί ο λόγος στην Κοινοβουλευτική Εκπρόσωπο της Νέας Δημοκρατίας, έχει έρθει και ο Κοινοβουλευτικός Εκπρόσωπος της Νίκης, ο κ. Τσιρώνης. Οπότε, θα κλείσουμε μετά με την Κοινοβουλευτική Εκπρόσωπο της Νέας Δημοκρατίας, την κ. Ευθυμίου.

Ορίστε, κύριε Τσιρώνη, έχετε τον λόγο.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, οφείλω να ομολογήσω ότι μου είναι εξαιρετικά δύσκολο να συνειδητοποιήσω ότι καλούμαστε να κυρώσουμε μια συμφωνία πολιτικής συνεργασίας με την Κύπρο, δηλαδή με τον ίδιο μας τον εαυτό, λες και είναι μία τρίτη και ξένη χώρα -και όλα αυτά ενώ φέτος συμπληρώνονται πενήντα χρόνια βάρβαρης κατοχής του 37% του νησιού μας- ελπίζοντας ότι το άρθρο 27 και ειδικότερα οι παράγραφοι 2 και 3 που μιλούν για δράσεις και πρωτοβουλίες εντός του θεσμικού πλαισίου της Ευρωπαϊκής Ένωσης, του Συμβουλίου της Ευρώπης, της Εκπαιδευτικής, Επιστημονικής και Πολιτιστικής Οργάνωσης των Ηνωμένων Εθνών και άλλων διεθνών οργανισμών και για τη δυνατότητα διαμόρφωσης κοινής πολιτικής για την ανάπτυξη περιοχών συνεργασίας στο εξελισσόμενο πλαίσιο του νέου Bauhaus σε ευρωπαϊκό και διεθνές επίπεδο, δεν θα αναιρέσουν όλα τα υπόλοιπα άρθρα που μιλούν για την κοινή πολιτιστική και ιστορική πορεία Ελλάδας και Κύπρου, αφού οι αξίες και οι ιδέες της ελληνορθόδοξης παράδοσης καμμία σχέση δεν έχουν με τις νέες μόδες και υποκουλτούρες που προάγουν ή καλύτερα επιβάλλουν υπερεθνικοί οργανισμοί.

Κυρίες και κύριοι συνάδελφοι, πενήντα χρόνια και η Κύπρος παραμένει πληγωμένη διαιρεμένη, αιματοβαμμένη και αδικαίωτη. Το αίμα των ηρώων που έπεσαν για την ελευθερία του νησιού μας αναμειγνύεται με τη θλίψη για το κατεχόμενο τμήμα το οποίο ακόμα βρίσκεται υπό τον παράνομο ζυγό του κατακτητή. Σήμερα βρισκόμαστε στη σκιά αυτής της μαύρης επετείου και τα σημάδια της κατοχής είναι βαθιά χαραγμένα στην ψυχή κάθε Έλληνα. Τα χωριά μας, οι πόλεις μας, οι ναοί μας, τα σπίτια των προγόνων μας, βρίσκονται υπό κατοχή. Τα ματωμένα αυτά χώματα περιμένουν τους αγνοούμενους και τους πρόσφυγες να επιστρέψουν πίσω ακόμα και τους νεκρούς μα ποτέ ξεχασμένους. Και η μνήμη μας εξακολουθεί να παραμένει ανοιχτή πληγή ψάχνοντας δικαίωση και λύτρωση.

Χθες, 19 Νοεμβρίου, συμπληρώθηκαν εξήντα έξι χρόνια από την ημέρα που έφυγε από τη ζωή πυρπολημένος από τους Άγγλους μια από τις ηρωικότερες μορφές του κυπριακού έπους, ο Κυριάκος Μάτσης. Στην ιστορία έμεινε η απάντηση που έδωσε στον βασανιστή αποικιοκράτη στρατάρχη Χάρντιγκ όταν του πρότεινε όντας αιχμάλωτος να τον δωροδοκήσει για να προδώσει τον αρχηγό της ΕΟΚΑ Γεώργιο Γρίβα. Χτυπώντας με τη γροθιά του το τραπέζι είπε: «Ου περί χρημάτων τον αγώνα ποιούμεθα, αλλά περί αρετής. Λυπούμαι διότι με έχετε προσβάλει με την πρότασή σας».

Ήταν, βλέπετε, και αυτός από τη σπάνια εκείνη γενιά των παλικαριών που έμαθαν στη μεγάλη σχολή του αγώνα λίγες αράδες γράμματα ίσα, ίσα για να σχηματίζουν τη λέξη ελευθερία, που πολεμούσαν για την τιμή, την αξιοπρέπεια και το δικαίωμα του λαού της Κύπρου να ζει ελεύθερος, μα πάνω απ’ όλα για το μεγαλύτερο όνειρο, τη λαχτάρα για την ένωση με τη μητέρα Ελλάδα.

Όμως σήμερα ο κόσμος έχει άλλες προτεραιότητες. Τι πουλάς, τι αγοράζεις πώς πληρώνεις. Η ιστορία πια γράφεται με αυτά τα ρήματα για να μην πω καλύτερα με αυτά τα χρήματα. Τα άλλα που λέγαμε κάποτε «τοις κείνων ρήμασι πειθόμενοι» έγιναν μεγάλες σιωπές που ελέγχουν μόνο όσους ξενυχτούν ακούγοντας τις σειρήνες κάθε φορά που ξημερώνει η 20η του Ιούλη.

Μονιάσαμε και κάνουμε ακόμα και τεμενάδες με τους Τούρκους κατακτητές. Εμείς όμως αρνούμαστε να ξεχάσουμε την κατοχή του 37% της Κύπρου που συνεχίζεται μέχρι και σήμερα. Αρνούμαστε να ξεχάσουμε πως οι γιαγιάδες μας πέθαναν με τις εικόνες των αγνοούμενων παιδιών στο χέρι. Αρνούμαστε να ξεχάσουμε τον βίαιο ξεριζωμό από τη γη μας. Αρνούμαστε να ξεχάσουμε πως οι εκκλησίες μας μετατράπηκαν από τους βαρβάρους σε στάβλους. Αρνούμαστε να ξεχάσουμε την Αμμόχωστο, τη Μόρφου, την Κερύνεια, το Καρπάσι, τη Λύση, τον Καραβά. Αρνούμαστε να λησμονήσουμε. Αρνούμαστε το ξεχνώ.

Φυσικά και υπερψηφίζουμε την παρούσα κύρωση, όπως είπα, «με τον ίδιο μας τον εαυτό»!

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει η Κοινοβουλευτική Εκπρόσωπος της Νέας Δημοκρατίας κ. Άννα Ευθυμίου. Η συνεδρίαση θα ολοκληρωθεί με την τοποθέτηση του Υπουργού.

Παρακαλώ, κυρία συνάδελφε, έχετε τον λόγο.

**ΑΝΝΑ ΕΥΘΥΜΙΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα όντως είναι ημέρα γενικής απεργίας και η Κυβέρνηση, πραγματικά, ακούει. Είναι εδώ και ακούει τα αιτήματα των εργαζομένων, γιατί έχει τη βαθιά πεποίθηση και τη στρατηγική η οποία έχει εκφραστεί με έμπρακτες πολιτικές ενέργειες για τη βελτίωση τόσο των μισθών όσο και των συνθηκών εργασίας.

Επειδή, αναφέρθηκε στην Αίθουσα και από τους Κοινοβουλευτικούς Εκπροσώπους και από τους Προέδρους των κομμάτων η γενική απεργία, οι περισσότεροι έδειξαν κάποια στοιχεία που κατατάσσουν τη χώρα μας σε κάποια θέση ή στην Ευρωπαϊκή Ένωση ή σε ευρωπαϊκούς οργανισμούς.

Θα ήθελα με την τοποθέτησή μου να εστιάσω στον τρόπο με τον οποίο αποτυπώνονται οι πρακτικές και οι πολιτικές της Νέας Δημοκρατίας στην αγορά εργασίας γιατί αυτά που θα σας παρουσιάσω είναι μετρήσιμα αποτελέσματα.

Έχουν δημιουργηθεί πεντακόσιες χιλιάδες νέες θέσεις εργασίας. Σύμφωνα με την ΕΛΣΤΑΤ, η ανεργία τον Σεπτέμβριο του 2024 ανέρχεται σε ποσοστό 9,3%. Έχουμε πέσει, επιτέλους, κάτω από το πολυπόθητο 10%!

Τα παρακάτω στοιχεία που θα σας δώσω είναι με βάση την τριμηνιαία έκθεση του Οκτωβρίου του 2024 του Γραφείου Προϋπολογισμού της Βουλής. Δεν νομίζω ότι αυτά τα στοιχεία, σε καμμία περίπτωση, μπορούν να αμφισβητηθούν. Είναι ποιοτικά στοιχεία της αγοράς εργασίας.

Η διαφορά ποσοστού ανεργίας μεταξύ ανδρών και γυναικών μειώθηκε από 6,2 ποσοστιαίες μονάδες το β΄ τρίμηνο του 2023, σε 4,5 ποσοστιαίες μονάδες το β΄ τρίμηνο του 2024. Άρα, η ανεργία των γυναικών μειώνεται. Η ανεργία των νέων από δεκαπέντε έως είκοσι εννέα ετών, μειώθηκε σε 19,2% το β΄ τρίμηνο του 2024, έναντι 21,1% το β΄ τρίμηνο του 2023.

Πάμε να δούμε λίγο ποιες είναι οι θέσεις, οι μορφές απασχόλησης στην αγορά εργασίας. Υπάρχει αύξηση στην απασχόληση από θέσεις πλήρους απασχόλησης, δηλαδή από οκτάωρο, οι οποίες το δεύτερο τρίμηνο του 2024 αυξήθηκαν κατά 3,1% σε σχέση με το αντίστοιχο τρίμηνο του 2023, με τις θέσεις μερικής απασχόλησης, μειωμένης δηλαδή απασχόλησης, να βαίνουν μειούμενες, να μειώνονται 9,2%. Μάλιστα, η μερική απασχόληση, το β΄ τρίμηνο του 2024 είναι σε ποσοστό 6,5% του συνόλου της απασχόλησης, έναντι 7,3% στο β΄ τρίμηνο του 2023. Μάλιστα, για να σας δώσω και συγκριτικά στοιχεία, το αντίστοιχο ποσοστό στην Ευρωπαϊκή Ένωση είναι 18,7%.

Όλα αυτά τα στοιχεία που σας παρουσίασα είναι από την τριμηνιαία έκθεση του προϋπολογισμού της Βουλής. Το αντίστοιχο κομμάτι το καταθέτω για τα Πρακτικά.

(Στο σημείο αυτό η Βουλευτής κ. Άννα Ευθυμίου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτές είναι κάποιες συνθήκες στην αγορά εργασίας, κάποιοι δείκτες που όμως αποτυπώνονται, γιατί πίσω από έναν αριθμό στην αγορά εργασίας βρίσκεται ένας άνθρωπος και βρίσκεται και μία οικογένεια. Αυτές, λοιπόν, αποτυπώνονται. Είναι μετρήσιμα αποτελέσματα που προφανώς υπάρχουν γιατί εφαρμόστηκαν συγκεκριμένες πολιτικές της Νέας Δημοκρατίας.

Να δούμε, τώρα, ως προς τους μισθούς. Ο κατώτατος μισθός το 2019 ήταν 650 ευρώ. Ήρθε μια αύξηση της τάξεως του 28% τώρα, στα 830 ευρώ. Το 2027 θα φτάσει πάνω από 40% στα 950 ευρώ. Σήμερα, κατέχουμε την ενδέκατη θέση στην Ευρωπαϊκή Ένωση σε σχέση με το ύψος των κατώτατων μισθών από τα είκοσι δύο κράτη-μέλη.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, θα χρειαστώ λίγο χρόνο, ακόμη.

Να πω ότι με την αύξηση του κατώτατου μισθού σημειώνεται και αύξηση περίπου σε είκοσι πέντε επιδόματα, είτε είναι αυτό το επίδομα ανεργίας είτε το επίδομα μητρότητας είτε το επίδομα τριετιών και φυσικά ο τρόπος αμοιβής της υπερεργασίας και της υπερωρίας.

Τώρα πάμε ως προς τον μέσο μισθό. Ήταν 1.046 ευρώ το 2019. Σήμερα είναι 1.300 ευρώ. Στοχεύουμε να πάμε στα 1.500 ευρώ. Να πούμε ότι ήρθε πρωθύστερα η πρόταση -ήταν μάλιστα και δική μου πρόταση αυτή, με την επιστημονική ιδιότητά μου ως ασχολούμενη με θέματα εργατικού δικαίου- να ξεπαγώσουν οι τριετίες. Αυτό σημαίνει μια πολύ σημαντική αύξηση του εισοδήματος, κυρίως, σε νέους εργαζόμενους.

Πάμε τώρα να δούμε και τις συλλογικές συμβάσεις. Είναι σε διαβούλευση αυτή τη στιγμή ένα νομοσχέδιο του Υπουργείου Εργασίας που έρχεται και ενσωματώνει την ευρωπαϊκή οδηγία, ώστε να καλύπτεται το 80% από το σύνολο των εργαζομένων με συλλογικές συμβάσεις εργασίας. Προφανώς, είναι κάτι που θέλουμε να το υλοποιήσουμε. Μέσα στο σχέδιο που θα εκπονηθεί ενός έτους, θα έχουν ουσιαστικό ρόλο διαβούλευσης οι κοινωνικοί και παραγωγικοί εταίροι. Μας ενδιαφέρει πάρα πολύ αυτό.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Να πούμε, γιατί κανένας δεν τόνισε ότι υπάρχουν και υφιστάμενες συλλογικές συμβάσεις εργασίας που λειτουργούν και καλύπτουν ένα σημαντικό κομμάτι των εργαζομένων, όπως είναι στον επισιτισμό, όπως είναι στον τουρισμό, όπως είναι στην καπνοβιομηχανία, όπως στην τσιμεντοβιομηχανία, όπως είναι στις τράπεζες, ότι προφανώς θέλουμε να τις αυξήσουμε. Προφανώς θεωρούμε ότι με την αύξηση των συλλογικών συμβάσεων εργασίας, θα οδηγηθούμε και στην αύξηση των μισθών. Είναι, λοιπόν, μία πολιτική μας, είναι σε διαβούλευση, θα την ψηφίσουμε σε λίγες μέρες από την Ολομέλεια της Βουλής.

Φυσικά, ως προς τον κατώτατο μισθό, έρχεται ένας νέος τρόπος υπολογισμού ρύθμισης του κατώτατου μισθού που προάγει την ασφάλεια, τη σύνδεση με την οικονομία, τη διαφάνεια και την αξιοπιστία και την κάλυψη πλέον και των δημοσίων υπαλλήλων. Είναι κρίσιμο ότι έχει γίνει μια επιτροπή διαβούλευσης για το μεταβατικό στάδιο, γιατί αυτό θα εφαρμοστεί από το 2028 και μετά, όπου έχουν επίσης ιδιαίτερη συμμετοχή οι εθνικοί και κοινωνικοί εταίροι και η ΑΔΕΔΥ για αυτή τη διαμόρφωση του μεταβατικού σταδίου. Σημειώνουμε ότι ο κατώτερος μισθός δεν μειώνεται. Με τον νέο τρόπο υπολογισμού δεν προβλέπεται μείωση του κατώτατου μισθού. Αυτά, λοιπόν, για τη σημερινή ημέρα και για όσα ειπώθηκαν στη σημερινή συνεδρίαση.

Τώρα, τι να απαντήσω πραγματικά στον κ. Βελόπουλο ή σε όσους προσπαθούν να εργαλειοποιήσουν την απόφαση διαγραφής του πρώην Πρωθυπουργού και Προέδρου της Νέας Δημοκρατίας κ. Σαμαρά; Οι λόγοι εξηγήθηκαν ενδελεχώς. Δεν θα υπεισέλθω σε αυτούς, αλλά πραγματικά διακρίνω μια τεράστια αγωνία -και από το ΠΑΣΟΚ το είδα και από τον κ. Βελόπουλο- να εργαλειοποηθεί αυτό.

Όμως, η απάντηση είναι μία και μοναδική. Η Νέα Δημοκρατία είναι ενωμένη και όσοι προσπαθούν να το εργαλειοποιήσουν αυτό και να διαρρήξουν αυτή την εικόνα, πραγματικά ματαιοπονούν. Προφανώς, υπάρχουν διαφορετικές προσεγγίσεις, πάντοτε θα υπάρχουν. Όμως, εμείς είμαστε προσηλωμένοι στο πρόγραμμά μας, το 2027 να είμαστε πιστοί στις προγραμματικές μας δεσμεύσεις και αυτά να λειτουργήσουν επ’ ωφελεία του ελληνικού λαού.

Σε ό,τι αφορά -και τελειώνω, κύριε Πρόεδρε- το νομοσχέδιο, σήμερα με την παρούσα κύρωση σύμβασης ανάμεσα στην ελληνική δημοκρατία και την κυπριακή ενσαρκώνεται το κοινό μας όραμα για την εμβάθυνση της σχέσης μας στον τομέα του πολιτισμού, ενώ ταυτόχρονα διασφαλίζουμε την πολιτιστική μας ταυτότητα και την πολιτιστική μας κληρονομιά.

Οι σχέσεις μας με την Κύπρο είναι αδελφική, βαθιά ιστορική, πολιτισμική και πνευματική, βασίζεται και στην κοινή μας δέσμευση, την ανάδειξη, διατήρηση και προώθηση των πολιτιστικών θησαυρών και της σύγχρονης δημιουργικότητας. Έχουμε μία ολιστική στρατηγική για τον πολιτισμό, όπως είπε και ο αρμόδιος Υφυπουργός κ. Φωτήλας και επάνω σε αυτή εργαζόμαστε σταθερά.

Καταλήγοντας, λοιπόν, η κύρωση της συμφωνίας αυτής δεν είναι απλά μια τυπική πράξη. Είναι μια δήλωση πίστης στη δύναμη του πολιτισμού ως γέφυρας μεταξύ των δύο κρατών, της Ελλάδας και της Κύπρου. Είναι ένα μήνυμα ενότητας, συνεργασίας και κοινής ευθύνης απέναντι στην ιστορία μας, την ταυτότητά μας και το μέλλον μας.

Σας ευχαριστώ πολύ.

(Χειροκροτήματα από την πτέρυγα της Νέα Δημοκρατία)

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώθηκαν οι τοποθετήσεις των Κοινοβουλευτικών Εκπροσώπων.

Παρακαλώ, τον λόγο έχει ο Υφυπουργός Πολιτισμού κ. Ιάσων Φωτήλας.

Κύριε Υπουργέ, έχετε τον λόγο.

**ΙΑΣΩΝ ΦΩΤΗΛΑΣ (Υφυπουργός Πολιτισμού):** Σας ευχαριστώ, κύριε Πρόεδρε.

Κυρίες και κύριοι συνάδελφοι, θα ξεκινήσω, δίνοντας συγχαρητήρια στον κ. Βελόπουλο. Κατάφερε μία από τις ελάχιστες μέρες που σε αυτό το Κοινοβούλιο όλοι συμφωνήσαμε σε κάτι -και πώς θα μπορούσαμε διαφορετικά;- να κάνει το αδιανόητο και εδώ, να μετατρέψει αυτή την όμορφη και δημιουργική μέρα σε μέρα πολιτικού Μεσαίωνα.

Βγήκα έξω. Το είπα ότι δεν βγήκα, γιατί ήθελα να πάω να κάνω την ανάγκη μου. Βγήκα από επιλογή. Βγήκα από επιλογή, γιατί δεν μπορούσα αυτόν τον πολιτικό οχετό να τον τιμήσω με την παρουσία μου. Αυτό είναι το ένα.

Δεν θα πω για το νομοσχέδιο και τα άρθρα του. Νομίζω ότι εξαντλήθηκαν και στην επιτροπή, αλλά και ο εισηγητής μας με απόλυτη και εξαιρετική πληρότητα το ανέπτυξε άρθρο προς άρθρο. Θα κάνω μόνο δύο-τρεις παρατηρήσεις σε σχέση με αυτά που άκουσα.

Όμως, πριν, να σας θυμίσω ότι ο κ. Βελόπουλος δεν έκανε ούτε μία νύξη για το σημερινό νομοσχέδιο. Μόνο μία κουβέντα είπε. Ξέρετε ποια ήταν αυτή; Μας κατηγόρησε, μας έψεξε ότι, αντί να στέλνουμε καλλιτέχνες στην Κύπρο, θα έπρεπε να στέλνουμε σφαίρες. Το ακούσατε; Έτσι ξεκίνησε την τοποθέτηση και την ομιλία του. Αντί να στέλνετε, λέει, καλλιτέχνες στην Κύπρο, να στέλνετε σφαίρες.

Τι εννοεί, άραγε, ο ποιητής; Χρειάζεται να στείλουμε σφαίρες στην Κύπρο; Είναι σε πόλεμο η Κύπρος; Ξέρει, έχει κάποια πληροφορία ότι η από εκεί πλευρά είναι έτοιμη να ξεκινήσει έναν πόλεμο ή λέει ότι εμείς πρέπει να ξεκινήσουμε έναν πόλεμο; Γι’ αυτό μιλάω για πολιτικό οχετό. Δεν ήταν τυχαίο. Και γι’ αυτό αποχώρησα στο τέλος, για να μην επισημοποιήσω αυτά όλα με τη δική μου παρουσία στα έδρανα.

Άκουσα από τους Σπαρτιάτες και από άλλους ότι ζητήσατε συγκεκριμένα κόστη για συγκεκριμένες δράσεις. Αυτό σας το είπα και στην επιτροπή. Δεν είναι δυνατόν να γίνει, διότι δεν ξέρουμε ποιες ακριβώς και πόσες θα είναι οι δράσεις. Εδώ υπάρχει μια συμφωνία που προβλέπει ότι θα υπάρχουν συνεργασίες και δράσεις. Το κόστος αυτών θα αποτυπωθεί σε δεύτερο χρόνο, όταν συναποφασίσουν τα δύο μέρη βάση να συγκεκριμενοποιήσουν ποιες θα είναι αυτές οι δράσεις και αυτές οι συνεργασίες και ποια θα είναι προφανώς και τα κόστη τους.

Να πω ότι άκουσα, επίσης, ότι ελπίζουμε να μη μείνει στα χαρτιά αυτή η συμφωνία. Όμως, η πρώτη απόδειξη που δείχνει ότι δεν είναι αυτή η πρόθεσή μας είναι ο χρόνος στον οποίο έρχεται αυτή η συμφωνία. Είναι μια συμφωνία που ξεκίνησε και υπεγράφη τον Αύγουστο του 2024 και έρχεται άμεσα στο Κοινοβούλιο. Δεν είναι από εκείνες που μπαίνουν σε ένα ντουλάπι, όπως είπα και χθες, στα χρονοντούλαπα της ιστορίας. Μπήκε άμεσα.

Αυτό, λοιπόν, είναι μια πρώτη απόδειξη για να δείξουμε πώς ακριβώς αντιμετωπίζουμε αυτή, αλλά και όλες τις κυρώσεις, όπως και τις δύο που ήρθαν τις προηγούμενες ημέρες, αυτή της Βραζιλίας και αυτή με το Ευρωπαϊκό Συμβούλιο.

Θα συμφωνήσω για άλλη μια φορά ότι ο πολιτισμός και η τέχνη είναι ίσως το απόλυτο εργαλείο για να πολεμήσεις τη βία. Θα συμφωνήσω απόλυτα. Το είπε και ο Διαμαντής και χθες και σήμερα. Δεν υπάρχει κανένα άλλο εργαλείο που με μαθηματική ακρίβεια μπορεί πραγματικά να πολεμήσει τη βία. Το είπα και χθες. Το παιδί που θα πάρει το όργανό του και θα πάει στο ωδείο, το παιδί που θα πάει να κάνει την πρόβα του σε μια ερασιτεχνική ομάδα για να ανεβάσει ένα θεατρικό, το παιδί που θα ξεκινήσει και θα πάρει την τσάντα του και θα πάει στη σχολή χορού να κάνει το μάθημά του, δεν θα ασχοληθεί ποτέ με τέτοιου είδους φαινόμενα βίας.

Αυτό, όμως, πέρα από το να το λέμε, πρέπει να το δουλεύουμε κιόλας. Και η αλήθεια είναι ότι πρέπει να το δουλεύουμε πέρα από τα πολιτιστικά δρώμενα και μέσα στα σχολειά μας, να εμπεδώσουμε αυτό το πράγμα, να το κάνουμε ακόμα πιο δυνατό, μέσα στα σχολειά τα παιδιά να αντιλαμβάνονται την αξία της τέχνης και του πολιτισμού.

Άκουσα ότι δεν χρειαζόταν αυτή η συμφωνία για να συνεργαστούν Έλληνες και Κύπριοι. Σαφώς! Δεν ανακαλύψαμε την Αμερική ούτε περιμέναμε αυτή τη συμφωνία. Υπάρχουν ήδη συνεργασίες, υπάρχουν πράγματα που γίνονται. Το ότι έρχεται άλλο ένα εργαλείο, άλλη μία δυνατότητα να μεγαλώσουμε, να αναπτύξουμε αυτές τις συνεργασίες και αυτές τις δράσεις, δεν σημαίνει ότι δεν πρέπει να το κάνουμε. Κανείς δεν είπε ότι δεν υπάρχει, όμως.

Να πω μόνο στον συνάδελφο του ΚΚΕ ότι αυτό που είπα χθες είναι ότι εξέφρασα όχι αντίρρηση, αλλά μια απορία, ότι, ενώ συμφωνούμε στο ότι πρέπει να υπάρχουν αυτές οι συνεργασίες, καταλήξατε στο εξής. Τουλάχιστον, εγώ το εξέλαβα έτσι. Αν κάνω λάθος, σημαίνει ή ότι εγώ δεν το κατάλαβα καλά ή ότι εσείς δεν το διατυπώσατε καλά. Δεν έχει σημασία.

Αυτό που είπα, λοιπόν, είναι ότι απορώ πώς λέμε ότι πρέπει να υπάρχουν αυτές οι συνεργασίες, αλλά την ίδια στιγμή λέμε ότι δεν πρέπει αυτοί που θα συνεργαστούν να αξιοποιήσουν και να κάνουν χρήση εργαλείων που εσείς δεν τα ψηφίσατε, αλλά υπάρχουν. Δηλαδή, σε ό,τι έχει να κάνει με αυτό το πιλοτικό σχέδιο που ψηφίσαμε τις προηγούμενες ημέρες, η Ελλάδα έχει βάλει το μερίδιό της. Το καταψηφίσατε. Το καταλαβαίνω, αλλά πέρασε. Άρα η Ελλάδα έβαλε το μερίδιό της. Άρα τι να πούμε; Εσείς μην κάνετε χρήση του εργαλείου, παρόλο που υπάρχει η δυνατότητα και βρείτε άλλους τρόπους να κάνετε μια παραγωγή, γιατί αλλιώς, στην ουσία, δικαιώνετε την ευρωπαϊκή πολιτική; Αυτό είπα ότι δεν μπορώ να συλλάβω και ότι μου φάνηκε περισσότερο εμμονικό από δημιουργικό.

Επίσης, σε ό,τι έχει να κάνει με τις συλλογικές συμβάσεις εργασίας -το είπε και η Κοινοβουλευτική Εκπρόσωπός μας- υπάρχουν ήδη και έρχεται και νομοσχέδιο που θα δώσει ακόμα μεγαλύτερο αέρα, αλλά υπάρχουν. Όμως, θα το πω και εδώ και νομίζω ότι και οι καλλιτέχνες που σήμερα έχουμε στο Κοινοβούλιο και μας ακούν, μπορούν να πουν ότι, για να πάμε και να κάνουμε ακόμα περισσότερες και καλύτερες συλλογικές συμβάσεις εργασίας, σε ό,τι αφορά τουλάχιστον τον καλλιτεχνικό κλάδο, πρέπει να τα βρουν και όλοι μεταξύ τους οι εμπλεκόμενοι του καλλιτεχνικού κλάδου, παραγωγοί, ηθοποιοί, καλλιτέχνες. Διότι και αυτοί δεν έχουν καταφέρει να τα βρουν και να έχουν έναν κοινό τόπο και όλοι μαζί να λένε το ίδιο. Άρα νομίζω ότι ο Διαμαντής και η Τζώρτζια αντιλαμβάνονται αυτό που λέω.

Επίσης, για να ολοκληρώσω, δεν θα πω παραπάνω το νομοσχέδιο. Νομίζω ότι κανείς δεν μπορεί να διαφωνήσει στο πόσο θετικές είναι οι συνεργασίες μεταξύ δύο λαών, συνεργασίες που έχουν να κάνουν με την ανταλλαγή τεχνογνωσίας, είτε αυτό αφορά ανασκαφές για να βρούμε καινούργιους αρχαιολογικούς θησαυρούς, είτε αυτό αφορά συντήρηση των ήδη υπαρχόντων αρχαιολογικών θησαυρών, είτε αυτό αφορά την ανάδειξη αυτών. Κανείς δεν μπορεί να διαφωνήσει στο πόσο θετικό είναι να στέλνουμε εμείς, όπως αυτό συμβαίνει σήμερα στη Μάλαγα, στο Μουσείο του Πικάσο, τα δικά μας εκθέματα και αντίστοιχα, τα εκθέματα του Πικάσο από τη Μάλαγα να βρίσκονται σήμερα και για τους επόμενους μήνες στο Μουσείο MOMus της Θεσσαλονίκης. Πραγματικά, είναι εξαιρετικό! Αυτό πρέπει να το κάνουμε σε μεγαλύτερο βαθμό, αλλά επειδή άκουσα -όχι σήμερα, σε προηγούμενο χρόνο- ότι ελπίζουμε να μην τα χαρίζουμε, νομίζω ότι όλα έχουν ένα όριο. Δηλαδή, να διατηρούμε μια ελάχιστη σοβαρότητα. Με το να στείλουμε τα εκθέματά μας για ένα διάστημα κάπου και άλλα αντίστοιχα να κοσμήσουν το δικό μας μουσείο μόνο κέρδος μπορεί να έχουμε. Και βέβαια, κανείς δεν τα χαρίζει και κανείς δεν τα πουλάει ή τα ξεπουλάει! Διότι άκουσα και αυτά τα τρελά!

Άρα, λοιπόν, κανείς δεν μπορεί να διαφωνήσει στο πόσο καλό είναι στον σύγχρονο πολιτισμό καλλιτέχνες, παραγωγοί, δημιουργοί να βρίσκουν κοινούς τόπους, να τους φιλοξενούμε, να μας φιλοξενούν, να δουλεύουν μαζί, να δημιουργούν δράσεις. Όλα αυτά έχουν μόνο θετικό πρόσημο. Είμαι πολύ χαρούμενος που όλοι αυτό το συμφωνήσαμε και κάποιοι που θέλησαν να αλλάξουν την ατζέντα σήμερα δεν ξέρω αν τα κατάφεραν. Ελπίζω να μην τα κατάφεραν, διότι όλες οι ώρες δεν είναι ίδιες. Και ο πολιτισμός είναι μια ώρα που δεν χωράνε -σε εκείνη την ώρα, τουλάχιστον!- τέτοιου είδους φτηνές αντιπαραθέσεις.

Ευχαριστώ όλους όσους υπερψήφισαν, όλες τις πτέρυγες και επιτέλους, έχουμε ένα νομοσχέδιο που ομόφωνα φεύγει από το Κοινοβούλιο.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Πολιτισμού: «Κύρωση της Συμφωνίας Πολιτιστικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Κυπριακής Δημοκρατίας στον τομέα του πολιτισμού» και η ψήφισή τους θα γίνει χωριστά.

Η ψήφιση περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

 (ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Γεωργαντάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Συμφωνίας Πολιτιστικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Κυπριακής Δημοκρατίας στον τομέα του πολιτισμού |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| ΣΠΑΡΤΙΑΤΕΣ: ΝΑΙ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| ΣΠΑΡΤΙΑΤΕΣ: ΝΑΙ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| ΣΠΑΡΤΙΑΤΕΣ: ΝΑΙ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| ΣΠΑΡΤΙΑΤΕΣ: ΝΑΙ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς το σχέδιο νόμου του Υπουργείου Πολιτισμού: «Κύρωση της Συμφωνίας Πολιτιστικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Κυπριακής Δημοκρατίας στον τομέα του πολιτισμού» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ.105α)

 **ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Με τη συναίνεση του Σώματος και ώρα 12.26΄ λύεται η συνεδρίαση για την Παρασκευή 22 Νοεμβρίου 2024 και ώρα 10.00΄, με αντικείμενο εργασιών του Σώματος: α) συζήτηση της με αριθμό 2/2/21-10-2024 επίκαιρης επερώτησης του Προέδρου της Κοινοβουλευτικής Ομάδας του Συνασπισμού Ριζοσπαστικής Αριστεράς - Προοδευτική Συμμαχία και τριάντα τεσσάρων Βουλευτών αρμοδιότητας Υπουργείου Υγείας, με θέμα: «Καταρρέει το Εθνικό Σύστημα Υγείας, οι πολίτες επιβαρύνονται με νέα κόστη και η υγειονομική φτώχεια απειλεί όλο και περισσότερους και περισσότερες» και β) συζήτηση επίκαιρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**